**פרק 2 -לאומיות וציונות - מעודכן הנחיות מפמ"ר- תשפ"ב**

**מה במסמך:**

**1. הלאומיות המודרנית באירופה במאה ה-19.**

1.א. מבוא להוראת הלאומיות המודרנית באירופה במאה ה-19.

1.ב. הגורמים לצמיחת התנועות הלאומיות שהתגבשו באירופה במאה ה-19.

1.ג. המאפיינים ודפוסי הפעילות של התנועות הלאומיות שהתגבשו במאה ה-19 באירופה.

1.ד. תנועה לאומית מדגימה - גרמניה.

**2. התנועה הלאומית היהודית המודרנית – הציונות - ומאפייניה העיקריים.**

2.א. הגורמים לצמיחתה ולהתארגנותה של התנועה הציונית.

2.ב. פועלו של בנימין זאב הרצל לבניית התנועה הציונית ולארגונה.

2.ג. פעולותיהם של הציונים בארץ ישראל עד למלחמת העולם ה-1.

**3. התנועה הציונית והיישוב היהודי בא"י זמן מלחמת העולם הראשונה.**

מדיניות השלטון העות'מאני (ג'אמל פחה) כלפי היישוב היהודי בא"י בזמן מלחמת העולם ה-1.

**4. הצהרת בלפור.**

**5. השוואה בין התנועה הציונית בראשית דרכה ובין תנועות לאומיות של עמים אחרים באירופה במאה ה-19.**

**1.א. הלאומיות המודרנית באירופה במאה ה-19**

**מבוא:**

הלאומיות היא תופעה היסטורית שצמחה המאה ה- 19 באירופה בעקבות שינויים ותהליכים שהתרחשו במאות ה- 18 וה- 19. עד אז בני האדם חיו במדינות שבהן שלטו מלכים/קיסרים. הלאומיות העניקה לאנשים שאיבדו את זהותם רגש של השתייכות ומוקד של הזדהות.

**מהי הלאומיות?**

**מושגי יסוד:**

**לאומיות** - היא התופעה הכוללת את תחושת ההשתייכות ללאום מסוים, בעל תרבות משותפת (שפה, מנהגים מסורת), בשילוב התפתחות תודעה ושאיפה של הלאום להגיע להגדרה עצמית (עצמאות).

**לאום** - קבוצת אנשים שיש לה מוצא משותף ערכי תרבות משותפים, כמו היסטוריה, שפה, זיכרונות, מיתוסים ולעיתים גם דת משותפת, אשר שואפת להגיע להגדרה עצמית בטריטוריה מוגדרת.

**מדינת לאום** - מדינה שרוב תושביה הם מאותו מוצא אתני, הם חיים בטריטוריה משותפת ויש להם ערכים משותפים.

**לאומיות אתנית**- לאומיות המתבססת על השתייכות בני הלאום לאותה קבוצה אתנית (אותו מוצא), לאותה תרבות, היסטוריה, שפה ועבר משותף. כלומר, יסודות שאינם פרי בחירה. (לדוגמא: ישראל)

**לאומיות פוליטית (אזרחית)** - לאומיות המבוססת על ערכים ורעיונות משותפים, כאשר האוכלוסייה מרוכזת באותה טריטוריה אבל יכולה לכלול קבוצות אתניות שונות, שיש להן ציפיות לעתיד משותף. כלומר, מדובר ביסודות שהם פרי בחירה  (לדוגמא: ארה"ב).

חלק מהתנועות הלאומיות ניסו להקים מדינה עצמאית באמצעות מאבק אלים כמו: הגרמנים והאיטלקים וחלק ללא מאבק אלים אלא במאמצים דיפלומטיים ומדיניים כמו היהודים.

**מה קושר ומלכד את בני אותו לאום? מה היו השינויים שיצרה הלאומיות המודרנית באירופה במאה ה-19?**

**מרכיביה העיקריים של תופעת הלאומיות המודרנית ומאפייני התנועות הלאומיות שהתגבשו באירופה במאה ה-19**:

בעקבות הכרזת העצמאות של המושבות באמריקה (ארצות-הברית) והמהפכה הצרפתית שהולידו את הצהרת זכויות האדם והאזרח, צמחו רבות מהתנועות הלאומיות באירופה במאה ה-19. אך רוב המרידות שפרצו על רקע לאומי גם דוכאו בשנת 1848 ("אביב-העמים"). בנוסף, במאה העשרים הלאומיות הובילה לפרוץ מלחמת העולם הראשונה בשנת 1914.

**המאפיינים של הלאומיות המודרנית כתופעה חברתית, תרבותית ופוליטית**

**- הלאומיות המודרנית כתופעה חברתית:** האדם הוא יצור חברתי, ובני האדם, בכל מקום ובכל עת, מחפשים מסגרת חברתית שיוכלו להשתייך אליה ולהזדהות איתה. הלאומיות שימשה כמוקד לתחושת שייכות ולהזדהות של הפרט בחברה המודרנית. כאשר מוקדי הזדהות קודמים כמו הדת איבדו חלק גדול מכוח המשיכה שלהם, הופיעה הלאומיות המודרנית כמרכיב מרכזי של הזהות.    
אם, בתקופה הקודמת אדם ממוצע, שהיה נשאל "מי אתה?" היה עונה "אני נוצרי" (כלומר: הזהות הדתית היא הראשונה העולה בדעתו), הרי שבעולם המודרני סביר להניח שיענה "אני גרמני" או "אני צרפתי" או "אני איטלקי" (כלומר: הזהות הלאומית היא הראשונה במעלה).

- בהקשר הזה הייתה חשיבות רבה גם להיבט **התרבותי:** טיפוח שפת הלאום, הפולקלור, הספרות, המוסיקה העממית, הציור והפיסול, התיאטרון (ולימים: הקולנוע). לכל המגוון התרבותי היה תפקיד מרכזי בגיבוש הזהות הלאומית והגאווה הלאומית ובגיוס המוני העם למען הרעיון הלאומי.

- במישור **הפוליטי** הלאומיות התבטאה בשאיפה להקמת מדינת לאום ריבונית, שתאחד במסגרתה את כל בני-הלאום.

**מהם מרכיביה של תופעת הלאומיות המודרנית?**

1. **תרבות משותפת:** הכוללת את השפה, הספרות, אמנות, מוסיקה, עיתונות ולעיתים אף הדת משמשת כמרכיב תרבותי.
2. **מיתוסים וסמלים לאומיים:**  הכוללים סיפורי עם, חגים לאומיים, המנון ודגל, המדגישים את משותף לכל בני הלאום.
3. **זיקה למולדת :**טיפוח אהבה וגעגועים לטריטוריה. למשל, על ידי טיולים ומוסיקה.
4. **טיפוח זיכרון לאומי:** הכולל הדגשת הקשר בין עברו של העם לבין ההווה על ידי מוזיאונים, אתרי הנצחה לגיבורים, ציון ימי זיכרון למלחמות ואירועים חשובים בחיי העם.
5. **טיפוח זהות לאומית:** כולל את השאיפה להביא לכך שהאדם יעדיף את האינטרס הלאומי על פני האינטרס הפרטי ושיתרום לטובת האומה. האמצעים לכך הם: מערכת חינוך, טקסים, אמצעי תקשורת ושירות צבאי.

**השינויים שיצרה הלאומיות המודרנית באירופה במאה ה-19?**

1. מסגרות הזדהות חדשות, שבעיניהן נאמנות לאומית עמדה מעל זהות מעמדית, דתית או אזורית. הזהות הלאומית אמנם לא ביטלה את כל מוקדי השייכות והזהות האחרים, אך נעשתה עבור רבים למוקד הזהות העיקרי והחשוב ביותר.
2. דחיית לאומים אחרים בתוך המדינה ומחוצה לה: הופעת הלאומיות הציגה באור שלילי בני לאומים אחרים, שהלאום הנאבק להשגת עצמאות ראה בהם יסוד זר. לעיתים גרמה הלאומיות לתופעות לאומנות ובהן שנאה לזרים ולבני לאומים אחרים.
3. התפרקות האימפריות והקמת מדינות חדשות במקומן: אימפריות ותיקות בהן חיו לאומים רבים התפרקו למדינות לאום שונות. לדוגמה: האימפריה האוסטרו-הונגרית, בה חיו בני הלאום האוסטרי, ההונגרי ועוד, התפרקה למדינת אוסטריה, מדינת הונגריה.

**1.ב. הגורמים לצמיחת התנועות הלאומיות שהתגבשו באירופה במאה ה-19**

**גורמים רעיוניים:**

**א. השפעת הזרם הרעיוני של תנועת ההשכלה**.

תנועה שהתפתחה בסוף המאה ה-18, שהדגישה את חשיבות השכל (התבונה) כתחליף לאמונה  
ולדת (כגון: פילוסופים בצרפת רוסו ומונטסקייה). תנועה זו הדגישה שמקור הידע הוא באדם ולא בכנסיה. לדעתם השלטון צריך לקבל את סמכותו מהעם ולא מידי האל כפי שטען המלך. תנועה זו החלה לדבר על ערכים של חירות, שוויון, אינדיבידואליזם ודמוקרטיה שלהם זכאי כל אדם.

**רעיונות אלה ערערו את הסדר הישן (מלכים, אצולה, כנסייה), חיזקו את כוחות השינוי והכשירו את הקרקע לצמיחת מנהיגות חדשה שהובילה את תנועת הלאומיות.**

דוגמאות בולטות הן: עצמאות ארצות הברית (1776) והמהפכה הצרפתית (1789) עם הסיסמאות של חירות, שוויון ואחווה אשר תרמו לא מעט לגיבוש הלאומיות הליברלית - דמוקרטית.

**ב. השפעת התנועה הרומנטית**.

תנועה שהתפתחה לאחר הופעת תנועת ההשכלה, בסוף המאה ה - 18. תנועה זו הדגישה את 'הרגש והדמיון' ודגלה בחזרה לעבר בו חי אדם בהרמוניה עם הטבע. התנועה חיפשה אחר המיוחד והשונה בכל עם. **המיוחד**  -המשותף לבני אותו עם,**השונה** - המייחד אותם מעמים אחרים. בכך הדגישו, במיוחד בגרמניה, כי אלה שיש להם תרבות משותפת ראוי שיהיה להם שלטון משותף, ודרשו את איחוד נסיכויות גרמניה. התנועות הלאומיות הושפעו מתנועה זו בכך שגם הן הדגישו את המיוחד בכל אומה, תוך רצון לחזור לתקופת הגדוּלה של כל עם - כלומר לעבר, לימי הזֹהר של יוון, רומא והקיסרות הגרמנית של קרל הגדול.

**ג.** **השפעת תהליך החילון**.

במשך שנים רבות שלטה הכנסייה הקתולית בעולם. היא שלטה בכל תחומי החיים של החברה האירופאית והכתיבה לבני האדם את חייהם. החילון הוא תהליך שבו התערערה סמכותה הבלעדית של הכנסייה לקבוע ולהסביר את כל תחומי החיים. הביקורת של המשכילים על הכנסייה, הביאה בהדרגה לתהליך של חילון, לתפיסה שלפיה האדם הוא הריבון לגורלו, במקום האמונה בכוח עליון המכוון את חייו ומחשבותיו (לא מדובר בהכרח על נטישה של האמונה). את החלל שנוצר בעקבות החילון מילאה הלאומיות שהעניקה זהות משותפת ותחושת שייכות.

**ד.גורמים הקשורים לאירועים היסטוריים:**

**1. המהפכה הצרפתית**

אירועי המהפכה הצרפתית בשנת 1789 נחשבים לגילוי הראשון של הלאומיות המודרנית באירופה. פיזור אסיפת המעמדות והקמת האספה הלאומית מבטאים את לידתה של האומה הצרפתית. סיסמת המהפכה הייתה "חירות, שוויון ואחווה" אשר שילהבה את המוני העם הצרפתי שיצא להילחם "בסדר הישן" ושאף לבטל את המעמדות ולהשיג שוויון זכויות. האסיפה הלאומית הצרפתית ניסחה את הצהרת זכויות האדם והאזרח, הקובעת שבני האדם נולדים ונשארים חופשיים ושווי זכויות ומכריזה שהריבונות שייכת לעם ולא לשום פרט או גוף אחר.

**אירועי המהפכה הצרפתית הפיצו את רעיונות ההשכלה ושימשו השראה לתנועות לאומיות אחרות.**

**2.  כיבושי נפוליאון**

לאחר המהפכה הצרפתית תפס את השלטון נפוליאון בונפרטה באמצעות הצבא. נפוליאון אימץ את רעיונות הנאורות (ההשכלה) וראה עצמו מנהיג המהפכה הצרפתית, שנועד להפיץ את ערכיה ואת רעיונותיה באמצעות כיבושים צבאיים בכל אירופה. בתקופת שלטון נפוליאון התרופפו יותר ויותר הישגי המהפכה הצרפתית.

כיבושיו של נפוליאון בונפרטה סייעו לרעיונות המהפכה להתפשט ויצרו בעצמם תסיסה לאומית בקרב העמים שאותם כבש: עמים אלה רצו להשתחרר משלטונו של נפוליאון ולהקים מדינות עצמאיות משלהם. **התאחדו נגדו !**

**3. המהפכה האמריקאית**

במהלך המאה ה-18 התיישבו בריטים ביבשת אמריקה הצפונית. המתיישבים הקימו מושבות חדשות ועם הזמן יצרו צורת חיים שונה ממה שחיו בבריטניה, הם פיתחו זהות משלהם והתלכדו סביב רעיונות הנאורות. בשנת 1776, לאחר מאבק הכריזו המושבות באמריקה על עצמאותן ועל ניתוקן מבריטניה. המושבות הצדיקו את עצמאותן באמצעות רעיונות הנאורותשבאו לידי ביטוי בהכרזת העצמאות של אמריקה. בהכרזה זו הביעו האמריקנים את הבסיס לשלטונם החדש:  כל בני האדם נולדו שווים ולכן יש להם זכויות טבעיות שלא ניתן לקחת מהם. תושבי אמריקה יקבלו שוויון הזדמנויות, שוויון זכויות, וחירויות.

**המאבק תרם להיווצרותה של האומה האמריקנית ולעיצובה, ושימש דוגמה לעמי אירופה, שנשלטו בידי זרים.**

**ה. גורמים חברתיים כלכלי:**  
**השפעת המהפכה התעשייתית -** שכללה שינויים בתהליכים כלכליים, חברתיים ותרבותיים, לדוגמא:

תהליך של תיעוש - שיפור בשיטות החקלאיות ויצירת מכונות חדשות הפחיתו את הצורך בידיים עובדות. איכרים רבים מצאו את עצמם מחוסרי עבודה, ועברו אל הערים בתקווה למצוא בהן פרנסה.

תהליך של עיור - הגירה לערים מן הכפרים הודות להתפתחות אמצעי תחבורה ותהליך התיעוש גרם למשבר, לתחושת ניכור ולחיפוש קשרים חדשים. הקשיים החברתיים הולידו צורך בזהות חדשה אותה הם מצאו בלאומיות שנתנה להם זהות משותפת וביטחון.

תהליך של מודרניזציה - היכולת לקבל אינפורמציה, תורות חדשות ורעיונות לאומיים בזכות המצאת הטלגרף, הדפוס והעיתונות.

תהליך של דמוקרטיזציה - הרחבת זכות הבחירה וצמצום האנאלפביתיות אפשרו את הפצת הרעיונות החדשים כולל את רעיון הלאומיות.

**1.ג. מאפיינים ודפוסי הפעילות של התנועות הלאומיות במאה ה-19**

**א. מטרות התנועות הלאומיות:**

1. שחרור מכובש ו/או הקמת מדינה עצמאית ללאום.

2. גיבוש הזהות הלאומית המשותפת לקבוצת הלאום וביסוס זהות זו בקרב בני הלאום.

**ב. המאפיינים של מנהיגי התנועות הלאומיות באירופה במאה ה-19:**

1. משכילים, בני המעמד הבינוני, אנשים שמנהיגותם מבוססת על כישורים פוליטיים ולא על ייחוס או על מסורת.
2. מנהיגים כריזמטיים ששאפו להוביל לשינוי בסדר החברתי - פוליטי ושגיבשו תכניות פעולה למימושו.

3.מנהיגים בעלי יכולת  להשתמש בכלים מודרניים לגיוס ההמונים.

**ג. תחומי הפעולה של התנועות הלאומיות באירופה במאה ה-19:**

1. **גיבוש הזהות והנחלתה:** טיפוח של סמלים לאומיים ותרבות לאומית המנון ודגל, טיפוח השפה הלאומית והפיכתה לשפה משותפת, הקניית תכנים לאומיים באמצעות ספרות ובאמצעות מחקר וכתיבה של ההיסטוריה הלאומית, הקמת מערכת חינוך לאומית והקמת תנועות נוער ועוד.

2. **התארגנות:** בחירת הנהגה והקמת מוסדות.

3. **הקמת מדינה:** מאבק עממי ומאבק צבאי נגד שליטים מקומיים ו/או זרים לצורך השגת עצמאות, ניהול מאבק נגד כוחות מעכבים בארצם, איחוד יחידות פוליטיות נפרדות לכלל יחידה לאומית - פוליטית אחת, כריתת בריתות עם כוחות חיצוניים שיסייעו למאבק הלאומי.

**ד. שלבי התפתחות הפעילות הלאומית באירופה במאה ה-19: ארבעה שלבים עיקריים:**

**1**. **שלב ההערכות**: בשלב הראשון קיימת התעוררות המקיפה קבוצה מצומצמת של משכילים מהמעמד בינוני. אותם משכילים מתחילים בכינוס שיטתי של פולקלור עממי (אגדות, שירי-עם ומוסיקה), עורכים מחקר שיטתי ראשוני של העבר הלאומי וקובעים "תקן" לשפה הלאומית, כלומר איזה דיאלקט (ניב) ואיזו גרסה כתובה תיחשב מעתה לתקנית. כתוצאה מפעילות זו נוצר אוסף מכונן של דימויים לאומיים.

**2. שלב ההרחבה:** בשלב השני מוקמות אגודות המביאות את בשורת הלאומיות למעגלים חברתיים נוספים. האגודות הלאומיות מעורבות בייסוד בתי-ספר ומוזיאונים ובהוצאה לאור של כתבי-עת.  
בשלב הזה גם מתחילה פעילות פוליטית במטרה להשיג את 'הזכויות הלאומיות'.

**3. שלב המאבק:** לאחר שהתנועה הלאומית הצליחה לגייס תמיכה ציבורית רחבה נפתח מאבק עממי שכלל יציאה לרחובות והפגנות ולאחריו (או בשילוב איתו) מתחיל מאבק מדיני וצבאי. התנועה הלאומית מתעמתת עם יריבותיה מבית ומבחוץ. בשלב הזה גם מתגבשים זרמים שונים   
בתוך התנועה הלאומית (שמרנים, ליברלים, דתיים, סוציאליסטים וכו').

**4. לאחר ההקמה**: מדינת הלאום ממשיכה להפיץ את התודעה הלאומית. המדינה דורשת מכל אזרח לגלות הזדהות ונאמנות לערכי הלאום. היא מפעילה מנגנונים חינוכיים, תרבותיים, משפטיים ותעמולתיים המיועדים לחזק את הזהות הלאומית ולהיאבק נגד גורמים הנחשבים כמסכנים זהות זו.

**חשוב לציין: המעבר משלב לשלב במאבק אינו אוטומטי ואינו חד כיווני. התפתחות התנועה הלאומית יכולה להיעצר לפני השלב הראשון או השני ואף לסגת חזרה לאחר תקופה קצרה.**

**ה. הגורמים המסייעים והגורמים המעכבים למימוש יעדי התנועות הלאומיות:**

**גורמים מסייעים:**

1. **תודעה לאומית מפותחת בקרב בני אותו לאום**: ככל שהמאפיינים המשותפים לבני הלאום - הערכים המשותפים, התרבות, הזיקה לטריטוריה וכו', היו נוכחים בעוצמה חזקה יותר כך זכתה התנועה הלאומית לתמיכה רבה יותר.

2. **מעורבות המעצמות**: תנועות לאומיות שהצליחו לגייס תמיכה בינלאומית נעזרו בכוחות זרים זירזו את הצלחת מטרתן. רבות מהתנועות הלאומיות נאבקו נגד מעצמות ששלטו עליהן, וגייסו את תמיכתן של מעצמות אחרות שפעלו מתוך אינטרס להחליש את המעצמות השולטות.

**גורמים מעכבים:**

1. **התנגדות השליטים:** לתנועה הלאומית הייתה התנגדות מצד כוחות שמרניים שביקשו לשמר את הסדר הפוליטי הקיים. שליטים, כמו מלכים מקומיים או מעצמות זרות חששו מאובדן כוחם ולכן פעלו נגד תנועות הלאומיות ודיכאו אותן.

2. **התנגדות הכנסייה**: במרבית התנועות הלאומיות היה הרעיון הלאומי מבוסס על תפיסת עולם חילונית ועל מאבק בסמכותה הבלעדית של הכנסייה. התביעה להגדרה עצמית של כל עם ועם בנפרד מנוגדת לבשורת הכנסייה, שהייתה אוניברסאלית במהותה. באזורים בהם הכנסייה עדיין נהנתה מהשפעה ציבורית, היא הצליחה לשמר את הזהות והנאמנות של חבריה והקשתה על התנועה הלאומית לגייס תמיכה עממית.

**1.ד. תנועה מדגימה: הלאומיות בגרמניה - אוטופון ביסמרק ,**

**המצב באזור גרמניה לפני המאבק הלאומי :**

לפני כיבושי נפוליאון גרמניה הייתה מפוצלת לכ- 300 נסיכויות שונות (נסיך הוא ראש מדינה שגדל בד"כ במשפחת מלוכה). בתחילת המאה ה- 19 כבש נפוליאון את רוב הנסיכויות של גרמניה, ואיחד אותן ל- 30 מדינות גדולות יותר תחת שלטון צרפתי. כל תושבי המדינות האלו דיברו גרמנית והיו בני העם הגרמני, אך בכל מדינה היה שלטון עצמאי. מוקדי הכוח היו נתונים בידי המלוכה, הכמורה והאצולה ששלטו במעמד השלישי (המעמד השלישי לא נהנה מזכויות כמו קניין חירות או שוויון). אוסטריה ופרוסיה היו הנסיכויות החזקות והגדולות בגרמניה. הן התחרו ביניהן מי ישפיע על העמים הגרמנים המפוזרים במדינות ובנסיכויות השונות.

לפני כיבושי נפוליאון הגרמנים אף פעם לא נכבשו: הקיסרות (סוג של מלוכה) הרומית הגרמנית התקיימה 1000 שנים ! לפני שהתפצלה, ולכן כאשר הממלכות הגרמניות נכבשו ע"י נפוליאון, הגרמנים התנגדו מאוד לכיבוש הצרפתי !

**המאבק בגרמניה : התהליך לאיחוד לאומי**

**המאבק מלמטה (מקרב העם) הונהג ע"י משכילים רומנטיים, והושפע ממספר גורמים :**

- **התנועה הרומנטית הדגישה את החיבור לעבר**, למנהגים, לשפה הגרמנית, לפולקלור: לשירים,   
 לסיפורי העם לאגדות... (אחדות העם).

- **מהפיכות אביב העמים 1848:** מהפיכות ליברליות הדוגלות בחירות, שוויון ואחווה ברוח המהפכה

הצרפתית. חירות הפרט וחירות לאומית = הקמת מדינה עצמאית.

**מטרת המאבק:**

שאיפתה המרכזית של התנועה הלאומית הגרמנית הייתה לשים קץ לפיצול המדיני ולאחד את תושבי גרמניה במדינת לאום גרמנית, להפוך את גרמניה למדינה אחת גדולה, ריבונית ועצמאית שתהפוך לכוח מרכזי באירופה.

**השלבים העיקריים במאבק של התנועה הלאומית הגרמנית:**

**1. שלב ההערכות - הכוחות הפעילים שהניעו את המאבק בגרמניה**

שלב בו כמה מאות בודדות של אנשיםמשכילים רומנטיקנים שנחשבו לאבות האומה מתחילים לגבש את המסגרת הלאומית ומניחים את היסודות לתרבות הלאומית. התנועה הלאומית הגרמנית התנגדה לכיבושי נפוליאון והחלה לעודד התעוררות לאומית גרמנית.

**א. השפעת המשכילים הליברלים (שדוגלים בחופש ושוויון)**

הושפעו מנפוליאון ומרעיונות המהפכה הצרפתית, ומצד שני התנגדו לכיבוש הצרפתי. הגרמנים הצליחו לבסוף להביס את הצרפתים אולם "הסדר הישן" הוחזר: שליטה גרמנית בצורה של ממלכות מפוצלות ונסיכויות, אך רעיונות הלאומיות הופצו ברחבי גרמניה.

לאחר שנפוליאון הובס גברה התסיסה הלאומית במדינות ובנסיכויות גרמניה בעיקר בקרב המשכילים שדרשו חופש ושוויון לכל בני העם (בהשפעת נפוליאון).

**ב. השפעת הזרם הרומנטי** - **משכילים רומנטיקנים** -

משכילים רומנטיים מתחילים לעודד את הלאומיות גרמנית ומתחילים לפתח תודעה לאומית. סופרים, אמנים ואנשי רוח חוקרים את ההיסטוריה, השפה, ואת הספרות ומחפשים את הזהות והייחוד הגרמני בתרבות הכפר (פולקלור-תרבות העם). במסגרת יצירת התרבות הלאומית מתגבשת השפה הלאומית התקנית, ישנו איסוף שיטתי ועיבוד של שירים, אגדות עממות ומוסיקה מסורתית.   
התפתח פולקלור ( פולק = עם).

דוגמאות:

**האחים גרים** (הגרמנים) אספו אגדות עם גרמניות: שלגיה, כיפה אדומה, הברווזון המכוער, סינדרלה, הנזל וגרטל (עמי ותמי), היפהפייה הנרדמת, החתול במגפיים ועוד. אגדות עם אלו עזרו להתגבשות הלאום הגרמני.

**פיכטה** - פילוסוף גרמני שיצא נגד כיבושי נפוליאון וטען שהגרמנים טובים יותר משאר העמים כי נשארו טהורים בגזע ובמוצא שלהם ולא התבוללו עם שאר העמים.

בנוסף, היו משכילים ליברלים (שתמכו בחופש ובשוויון) והיו משכילים גרמנים שעודדו התפתחות של לאומיות אתנית שאומרת שרק אנשים ממוצא גרמני, בעלי תרבות גרמנית ודוברי גרמנית נחשבים בני האומה/ העם.

**ג.השפעת אביב העמים - 1848**

ב- 1848 החל גל של מהפיכות לאומיות באירופה, במטרה להוריד את השלטון הישן (האצולה, הכנסיה, השליטים הזרים), לשחרר את הפרט ולתת לבני העם את הזכויות: שוויון, חירות, אחווה (ברוח המהפיכה הצרפתית). העם תבע ריבונות (שלטון עצמי) לאומית והגדרה עצמית (רצון להקים מדינה עצמאית).

**סיכום המאבק מלמטה - כישלון**

המאבק אותו הובילו המשכילים הגרמניים נכשל ולא התגבש לכדי הקמת מדינה גרמנית. בפרנקפורט התכנס קונגרס כלל-גרמני, שקרא לאיחודה גרמניה. אך השליטים במדינות השונות הצליחו לדכא את יוזמת האיחוד.

**הסיבות לכישלון** - **המתנגדים לאיחוד גרמניה: גורמים מעכבים.**

1. המעצמות הגדולות: בריטניה, צרפת ורוסיה חששו שגרמניה תתאחד ותהיה חזקה. כל אחד מהם רצה להיות חזק בעצמו (לשמור על מאזן כוחות הקיים) ולכן פעלו לטרפד את האיחוד.
2. שליטי המדינות הגרמניות הקטנות (האצילים) לא רצו להפסיד את השליטה שלהם על מדינות אלו. האצולה התנגדה לרעיון איחוד גרמניה כי פחדה לאבד את הכוח שלה. שליטי המדינות החליטו לפעול בתקיפות נגד הדרישה לאיחוד גרמניה (נגד הלאומיות) ונגד הליברליזם (החופש השוויון לבני העם).
3. המשכילים ביקשו מהמלך הפרוסי לעמוד בראש האיחוד אך הוא סירב כוון שחשש ממלחמת אחים. גם אוסטריה התנגדה לרעיון הלאומיות ולאיחוד גרמניה, מכיוון שלא רצתה לאבד את שליטתה על גרמניה וחששה שגרמניה מאוחדת תיצור שכנה חזקה מדי בגבולה הצפוני.
4. מנהיגי המאבק (המשכילים) היו מפוצליםביניהם ולא הצליחו לאחד את ההמונים ולכן הפסידו את תמיכת העם. בנוסף התעוררו בעיות כלכליות.

**הניסיון לאחד את גרמניה "מלמטה" (ע"י משכילים מקרב העם) לא הצליח.**

**איחוד גרמניה הצליח "מלמעלה": שלב המאבק. ביסמרק**

לאחר כישלון המאבק מלמטה, הרעיון הלאומי קנה אחיזה באזורים שונים ובשכבות אוכלוסייה רחבות ומגוונות. בשלב זה הכוחות הקובעים את אופי המאבק הלאומי ואת תוצאותיו הם כוחות בעלי יכולות מדיניות וצבאיות. המאבק הלאומי עושה שימוש בבריתות מדיניות ובמלחמות במטרה לסלק שליטים זרים ולכבוש טריטוריות שהוגדרו חלק מהמולדת הלאומיות.

פרוסיה התחרתה באוסטריה על ההשפעה בקרב העמים הגרמניים והייתה בניהן יריבות פוליטית (לחמו ביניהן על כוח ושליטה). אולם ב- 1844 פרוסיה יזמה ברית כלכלית - שיתוף פעולה כלכלי בין המדינות הגרמניות השונות (ובניהן אוסטריה): בברית זו הוסכם על מעבר חופשי של סחורות בין מדינות גרמניה ללא תשלום מכס, והברית עזרה לאיחודן העתידי.

ברית זו נגרמה גם בהשפעת המהפכה התעשייתית - התפתחות התעשייה ודרכי התובלה חיזקו את הקשר בין המדינות השונות (בגרמניה) שיכלו להעביר ביניהן סחורות.

- מי שהצליח לבסוף לאחד את גרמניה היא הקיסרות הפרוסית (הנסיכות הגדולה והחזקה במדינות גרמניה) בהובלתו של אוטו פון ביסמרק.

**אוטו פון ביסמרק ודרכי הפעולה שנקט-**

ב-1862 הקיסר וילהאם הראשון מינה את **אוטו פון ביסמרק** לקנצלר פרוסיה (ראש ממשלה). ביסמרק היה אציל פרוסי שזלזל ברעיונות של חירות הפרט.

היו לו את כל מאפייני המנהיגים החדשים:

הוא היה מנהיג לאומי מודרני. כוחו להשפיע על ההמונים היה מבוסס על כישוריו כמנהיג ולא מתוך מסורות או קשרים פוליטיים. הוא עלה משכבת הבורגנות (שכבה חברתית - כלכלית עולה שהתחזקה באירופה שכללה בעלי עסקים, סוחרים ועוסקים במקצועות חופשיים) וניחן בכריזמה אדירה שסחפה אחריו את ההמונים בגרמניה.

עם כניסתו לשלטון הכריז ביסמרק שהבעיות הגדולות כלומר האיחוד של גרמניה יוכל להתבצע רק באמצעות מדיניות של **"דם וברזל".** כלומר, איחוד גרמניה לא יעשה באמצעות נאומים אלא באמצעות כוח צבאי ותעשייה חזקה.

את מדיניותו ניסח ביסמרק באמרה המפורסמת - "השאלות הגדולות של היום לא ייפתרו בנאומים ובהחלטות רוב - זה היה המשגה שהגדול של 1848 עד 1849 - אלא בדם וברזל".אמרה זו אפיינה הן את מדיניות הפנים והן את מדיניות החוץ של ביסמרק. משמעותה - הכרעת הבעיות המדיניות בכוח - בכפייה ובמלחמה והקמת תעשייה חזקה.

**פועלו של ביסמרק:**

בתחום הצבאי - המאבק הראשון של ביסמרק היה בתוך פרוסיה נגד פוליטיקאים בפרלמנט (בית הנבחרים) הפרוסי שהתנגדו להעלאת מיסים לצורך הקמת צבא גדול שיתמודד עם המדינות הגדולות במאבק על איחוד גרמניה. ביסמרק התעלם מכך ובאמצעות המיסים המוגדלים הקים צבא חזק ומצויד היטב.

בתחום הכלכלי - גרמניה התפתחה בצעדי ענק. היקף הייצוא גדל מאוד. מאות אלפי פועלים הועסקו בתעשייה, בעיקר בתעשיית הנשק ובבניית הצי הימי. ביסמרק הביא את גרמניה להיות המעצמה התעשייתית החזקה ביותר באירופה.

מטרתו של ביסמרק הייתה להפוך את גרמניה למעצמה מדינית בהנהגת פרוסיה. (למדינה חזקה צבאית כלכלית ופוליטית). **לשם כך ביסמרק יזם שלוש מלחמות לאיחוד גרמניה.**

**1864 - מלחמה נגד דנמרק וסיפוח שטחים**

ביסמרק כורת ברית עם אוסטריה (המתחרה הגדולה של פרוסיה) על מנת להילחם בדנמרק ולספח שטחים. בכך הוא גורם לנסיכויות הגרמניות בצפון להתאחד עם הצבא האדיר שהקים ובהמשך להתאחד עם המדינה הגרמנית שתקום. בתום המלחמה, גרמניה מנצחת וכובשת שטחים רבים מדנמרק. בפעולתו זו ניתן לראות כיצד הוא כורת ברית גם עם יריבים על מנת להשיג את יעדיו.

**1866 - מלחמה נגד אוסטריה**

אוסטריה התנגדה לאיחוד גרמניה ופרוסיה בהנהגתו של ביסמרק ובשיתוף מדינות צפון גרמניה פותחת נגדה במלחמה. פרוסיה מצליחה לכבוש מאוסטריה את השטחים בדנמרק וגם את מדינות גרמניה שהיו תחת שליטת אוסטריה. הניצחון אפשר לו לצרף שטחים של מדינות במרכז גרמניה. לאחר ניצחונה על אוסטריה, פרוסיה התחזקה והתרחבה והתעצמה מבחינה צבאית וכלכלית.

**1870 - מלחמה נגד צרפת**

ביסמרק ידע שרק מלחמה עם צרפת תוביל לאיחוד מלא של מדינות הדרום עם פרוסיה ולכן יזם מלחמה עם צרפת וב-1870 פורצת מלחמה בין צרפת לגרמניה. ביסמרק מתגרה בצרפת, צרפת מרגישה מאוימת (פוחדת על האזורים שלה בגבול גרמניה) ולכן פותחת במלחמה נגד פרוסיה. מדינות דרום גרמניה מצטרפות אליו כי רואות את הצעד של צרפתי צעד תוקפני ומתאחדות תחת הנהגתו של ביסמרק.

בכך למעשה מדינות צפון גרמניה ומדינות דרום גרמניה מצטרפות לפרוסיה כדי להקים מדינת לאום שמאחדת את כל הנסיכויות בגרמניה. בנוסף, שטחים מצרפת (אלזס - לורן, בהם גרים גרמנים) מצורפים גם הם לגרמניה ובכך נוצרה ה- "קיסרות גרמניה המאוחדת" - הרייך השני ("הרייך השלישי" הוקם על ידי היטלר והמפלגה הנאצית כ-60 שנה אחרי).

**1871 – הוקמה הקיסרות הגרמנית, בארמון ורסאי. אימפריה חדשה נולדה.** הטקס נערך בארמון ורסאי היכן שמלכי צרפת בעבר הומלכו. צעד זה נועד להשפיל את צרפת ולהראות את עוצמת גרמניה.

**גורמים מעכבים וגורמים מסייעים בניהול המאבק לאיחוד גרמניה:**

**גורמים מסייעים בניהול המאבק:**

**1.גיבוש הלאומיות הגרמנית- (גורם חברתי ופוליטי)** פעילותם של הוגים לאומיים רומנטיים, דוגמת האחים גרים, הרדר ופיכטה שקראו לאיחוד האומה הגרמנית למדינה לאומית אחת עם תרבות, שפה, סמלים ואורח חיים ייחודים ואחידים, תרמה לגיבוש התודעה הלאומית בקרב דוברי הגרמנית. הם טיפחו את הזהות הלאומית הגרמנית באמצעות סיפורי עם, שירים, מיתוסים וכדומה. ובנוסף יזמו את הקונגרס בפרנקפורט.

**2.פעילות פוליטית מדינית וצבאית - (גורם פוליטי - צבאי)** מנהיגותו החזקה של ביסמרק אפשרה לתנועה הלאומית בגרמניה לנצל את התנאים המדיניים המשתנים כדי לקדם את יעדיה של גרמניה לקראת איחודה. גישתו הייתה שרק באמצעות מהלכים צבאיים והקמת תעשייה חזקה ניתן יהיה להביא לאיחוד וכן המאבק יעורר ויחזק את הרגשות הלאומיים - מדיניות "דם וברזל".

**גורמים מעכבים בניהול המאבק:**

**1.התנגדותה של משפחת המלוכה האוסטרית - (גורם חברתי)** אשר חששה שגרמניה המאוחדת בהנהגת פרוסיה תיהפך למעצמה חזקה שתערער את כוחה של אוסטריה בזירה האירופאית כמעצמה מרכזית. כמו כן, אוסטריה חששה שהתעוררות הלאומית בגרמניה תביא להתעוררות לאומית באוסטריה וזה יצור בעיות פנימיות.

**2.התנגדותה של צרפת - (גורם פוליטי)** אשר חששה שמדינת גרמניה גדולה וחזקה עלולה לפגוע במעמדה שלה כמדינה מרכזית באירופה ולערעור מאזן הכוחות באירופה, ולכן סברה צרפת שיש להשאיר את גרמניה מפוצלת.

**3.התנגדותו של מלך פרוסיה - (גורם פוליטי וחברתי)** אשר חשש שאיחוד מדינות גרמניה יביא להתקפה צבאית אוסטרית ולמלחמת אזרחים, סירב להצעת המשכילים הגרמניים לעמוד בראש התנועה הלאומית שהוקמה על ידם. התנגדות זו מנעה את איחוד הכוחות הלאומיים בגרמניה בשנת 1848 ולכישלון השלב הראשון של המהפכה שהונהגה על ידי המשכילים.

**תוצאות המאבק : השלב לאחר הקמת המדינה:**

**גרמניה אוחדה** בשנת 1871, וילהלם הראשון מלך פרוסיה הפך לקיסר הראשון של הקיסרות הגרמנית המאוחדת, שנקראת גם "הרייך הגרמני השני". הקיסרות הגרמנית החדשה הייתה מדינה חזקה ואדירה במרכז אירופה, הכוח התעשייתי הגדול באירופה.

המדינה הלאומית הגרמנית שקדה על חיזוק הקשר בין היחיד לאומה ולמדינה - סמלים, דגלים, המנונים, חינוך על פי ערכיה. המדינה החדשה חייבה את האזרחים שלה להזדהות עם מטרותיה, אופייה וסמליה. גרמניה הפעילה אמצעים משפטיים, כלכליים, חינוכיים ותרבותיים כדי לחזק את הזהות והלכידות הלאומית ופעלה נגד גורמים הנחשבים עוינים ומסוכנים לזהות הלאומית של החברה והמדינה.

האיחוד היה בצורה פדראלית, כלומר המדינות מנהלות את ענייני הפנים של ארצותיהם בעצמן ואילו השלטון המרכזי דואג לענייני הביטחון, החוץ, והכספים. לכל המדינות היה פרלמנט משלהן ובנוסף היה פרלמנט מרכזי דמוקרטי לכל הקיסרות. גרמניה לא הייתה דמוקרטית באופן מלא, כיוון שלקיסר היו זכויות וסמכויות נרחבות.

פעילותו של ביסמרק הפכה אותו לדמות לאומית נערצת בגרמניה והוא הוסיף להנהיג את מדיניות החוץ של הקיסרות והחזיק בפיקוד העליון של צבאות הקיסרות.

**בכך - הוגשמה שאיפת התנועה הלאומית הגרמנית להקמת מדינה.**

**2.א. התנועה הלאומית היהודית המודרנית – הציונות ומאפייניה העיקריים.**

**מבוא:**

מאז יציאתו לגלות קיווה העם היהודי לחזור לארץ ישראל ולחדש בה את ימיו כקדם. הכמיהה לציון הפכה לחלק מהמסורת היהודית. בגלות - בתפוצות לא חדלה השאיפה לשוב לציון מלהתקיים ובכל הזדמנות נאמר: "לשנה הבאה בירושלים הבנויה". למרות התפילה לכיוון ציון והכמיהה לחזור אליה כמעט לא הגיעו עולים לארץ ישראל והמעטים שעשו זאת היו יוצאי דופן.

עד להקמתה של התנועה הציונית, הכמיהה לחזור לציון הייתה משיחית. חידוש הריבונות בא"י נועד להתרחש לאחר בואו של המשיח באמצעות נס. בשל הציפייה לנס היהודים לא ניסו היהודים לחדש בכוחות עצמם את הריבונות היהודית בא"י.

במהלך המאה ה-19 ובעיקר בסופה, התרחשו מספר תהליכים אשר פיתחו את התודעה הלאומית המודרנית בקרב היהודים, הוקמה התנועה הלאומית היהודית – **הציונות**.

**התנועה הלאומית היהודית נקראת "הציונות" מהי הציונות?**

הציונות היא תנועה יהודית לאומית שנולדה במאה ה-19 ושואפת להחזיר את היהודים לארץ אבותיהם היא ארץ ציון, ציון = ישראל.

**אילו גורמים השפיעו על התגבשותה של הלאומיות היהודית-התנועה הציונית?**

התנועה הלאומית היהודית התגבשה לתנועה לאומית מאורגנת לקראת סוף המאה ה-19, בשעה שהתנועות הלאומיות באירופה פעלו כבר החל מסוף המאה ה-18.

שורה של גורמים הובילו לצמיחתה של התנועה הציונית כתנועה הלאומית של העם היהודי. חלק מן הגורמים קשורים לגורמים כלליים, חלק מהגורמים היו משותפים לתנועה הציונית ולתנועות לאומיות אחרות וחלק קשורים לגורמים ייחודיים שאינם תקפים לגבי תנועות לאומיות אחרות.

**גורמים כלליים / משותפים לתנועות הלאומיות ולתנועה הציונית:**

**השפעת התנועות הלאומיות באירופה:**

ההצלחה של התנועות הלאומיות באירופה במהלך המאה ה-19 במאבקן לשחרור עמיהן מעול שלטון זר ואיחודם של עמים כמו היוונים, האיטלקים והגרמנים במדינה אחת, השפיעו גם על היהודים לנסות ולהפוך מקבוצה אתנית ללאום ששואף להגדרה עצמית בטריטוריה מסוימת - היא ארץ ישראל.

בספר "דרישת ציון" משנת 1861 שנכתב ע"י אחד ממבשרי הציונות הרב קלישר, אנו מוצאים הערה ברוח הדברים:  
 **"וכי נופלים אנחנו מכל העמים, אשר דמם ורכושם נחשב כאפס למו, נגד אהבת ארצם ועמם"?!**

היהודים שחיו באירופה הושפעו מהתהליכים האלה, והצלחות העמים השונים שימשו עבורם דוגמא ונתנו ליהודים השראה להקים לעצמם תנועה לאומית.

כפי הנראה בהשפעת הרב קלישר השתדל מונטיפיורי לקבל בחכירה למשך חמישים שנה קרקע מידי הפאחה (השליט התורכי בא"י), כדי לייסד מושבות וליישב בהן אלפי משפחות יהודיות.

כאשר הבשילו התנאים השונים לצמיחתה של התנועה הציונית, היא הסתייעה רבות בכמיהה ארוכת השנים של המוני בית ישראל לציון. אך אין לראות בכמיהה ארוכת השנים לציון סיבה להתעוררות הלאומיות היהודית המודרנית. הציונות היוותה בית לכל אילו שחיפשו מקורות הזדהות חדשים בעקבות האירועים שחלו סביבם - אנטישמיות, אכזבה מהאמנציפציה, ההתעוררות הלאומית באירופה והחילון. ניתן לומר, כי הציונות קמה בדיוק בזמן והתאימה כמו כפפה ליד.

**תהליכי החילון בהשפעת תנועת ההשכלה:**

**הגדרה - חילון:** התרחקות מהדת והמסורת ומאורח החיים הנוגע להן (לא בהכרח נטישת האמונה). רוב היהודים החילוניים המשיכו לקיים טקסים מסורתיים - ברית, חגים וכד'.

תהליך של חילון (התרחקות מן הדת) התרחש גם בחברה הכללית וגם בקרב היהודים. התהליך החל במערב אירופה ובמרכזה ובשלב מאוחר יותר הגיע גם למזרח אירופה. התהליך התפתח בעקבות תנועת ההשכלה הכללית אשר הדגישה את זכותו של האדם לפעול ולהחליט על גורלו, כולל בנושא הלאומיות. תנועת ההשכלה הכללית הובילה להתפתחותה של תנועת ההשכלה היהודית החל מסוף המאה ה-18, למשל:

א. משה מנדלסון, יהודי ממוצא גרמני שאמרתו המפורסמת הייתה: "היה אדם בצאתך ויהודי באוהליך".

ב. הסופר הליטאי אברהם מאפו שכתב רומנים בעברית.

ג. פרץ סמולנסקין, יהודי ממוצא רוסי, שפרסם ירחון בעברית עם מאמרים בנושאים לאומיים - והם אלה שתרמו להחייאת השפה העברית וסייעו להתעוררות הלאומיות היהודית.

המשכילים המאוכזבים מהאמנציפציה הבינו (בעקבות האירועים האנטישמים) כי גורל היהודים נתון רק בידי היהודים. הם הגיעו למסקנה שהפתרון לבעיית האנטישמיות הוא פתרון לאומי - הקמת מסגרת לאומית יהודית. לכן חיפשו היהודים מקור חדש להזדהות שיאחד וידביק ביניהם, המענה לכך הייתה הלאומיות היהודית-הציונות. (התנועה הציונית הייתה חילונית במהותה).

**גורמים ייחודיים שקשורים רק לתהליכים שהתרחשו בחברה היהודית:**

**האמנציפציה והאכזבה ממנה:** החל מסוף המאה ה-18 ובמהלך המאה ה-19 זכו יהודים במרכז ובמערב אירופה לאמנציפציה (מתן שוויון זכויות אזרחי ליהודים והשוואת מעמדם לכלל האוכלוסייה). שוויון זכויות זה אפשר להם מצד אחד להשתלב בחברה הכללית, אך מצד שני הוא גרם גם לתופעה של דחיית היהודים על ידי האוכלוסייה הכללית שלא רצתה לקבל אותם לתוכה. כך התעוררה אנטישמיות מסוג חדש - אנטישמיות מודרנית. תופעה זו עוררה אכזבה קשה בקרב היהודים ותרמה להתעוררות רגשות לאומיים בקרב חלקים שהבינו שעליהם לחפש פתרון אחר לבעייתם.

**דוגמאות להשתלבות - יהודים משתלבים:** הלורד רוטשילד שהיה בנקאי עשיר בצרפת והקים רשת של בנקים ברחבי אירופה. כך גם משה מונטיפיורי שחדל מעסקיו והתמסר לפעילות ציבורית יהודית. אדולף כרמייה היה שר המשפטים בממשלת צרפת. בנימין דיזרעלי שהיה ראש ממשלת אנגליה. לואיג'י לוצאטי, שהיה ראש ממשלת איטליה. גרשון בלייכרדר - יועץ הכספים של אוטו פון ביסמרק. משפחת הירש - התקינה מסילות ברזל ברחבי האימפריה העותמנית.

**האנטישמיות והתגברותה בסוף המאה ה-19:**

במערב, במרכז ובמזרח אירופה האנטישמיות התגברה וקיבלה פן חדש - היא האנטישמיות המודרנית, הנבדלת משנאת ישראל המסורתית. **ההבדלים בין שני סוגי האנטישמיות הם:**

**א.** בשנאת ישראל המסורתית הגורמים לאנטישמיות היו בעיקר גורמים דתיים, כלכליים וחברתיים ואילו באנטישמיות המודרנית נוסף לגורמים הללו הגורם הגזעני. מדובר ב- "תורת הגזע" שהתפתחה במאה ה-19 במרכז ומערב אירופה, וסיפקה יסוד מדעי, כביכול, לקביעה שהאנושות מחולקת לגזעים עליונים ולגזעים נחותים. היהודים משתייכים לגזע נחות, בעוד שהארים שייכים לגזע עליון ובהתאם לכך מלחמת הקיום שבטבע תביא להכחדת הגזע הנחות (תורתו של דרווין). מאחר והתכונות הגזעיות עוברות בתורשה, הרי גם יהודי שימיר את דתו, לא יוכל לשנות את מהותו ולפיכך בניגוד לאנטישמיות המסורתית שעל פיה יהודי שהמיר את דתו יכול היה לשנות את גורלו, על פי האנטישמיות המודרנית זה לא יקרה.

**ב.** במהלך המאה ה-19 צמחו מפלגות פוליטיות במרכז ובמערב אירופה (תופעה שלא הייתה קיימת בעבר). חלק מהמפלגות עסקו בהסתה אנטישמית על מנת להשיג יותר קולות של בוחרים.  למשל בגרמניה "מפלגת הפועלים הנוצרי" של אדולף שטקר (1878).

**ג.** צמחו ארגונים אנטישמיים שעסקו בהסתה נגד היהודים. למשל "הליגה האנטישמית" בגרמניה בהנהגתו של וילהלם מר (1899(.

**ד.** עיתונות וספרות אנטישמית החלה לפרוח בגרמניה ובצרפת (גם זו תופעה חדשה). לדוגמה: העיתון של אדוארד דרימון בצרפת בשם "צרפת היהודית" (1885), והפרוטוקולים של זקני ציון שלראשונה פורסמו ברוסיה אך תורגמו לשפות רבות והופצו ברחבי העולם.

האנטישמיות המודרנית החלה במאה ה–19 והיא כוונה בעיקר נגד היהודים, ולא נגד היהדות. במילים אחרות, **השנאה לדת הפכה** **שנאה לעם**.

**קיימים הבדלים בין האנטישמיות במזרח אירופה לבין האנטישמיות במרכז ובמערב אירופה:**

* אנטישמיות במזרח אירופה הייתה יזומה על ידי השלטונות (אנטישמיות ממשלתית) בעוד שהאנטישמיות במרכז ובמערב אירופה היא אנטישמיות עממית, שהרי השלטון שם כן העניק אמנציפציה (שוויון זכויות) ליהודים.
* לאנטישמיות במזרח אירופה היו ביטויים אלימים יותר מבחינה פיזית בהשוואה לזו של מרכז ומערב אירופה שהביטויים שם היו בעיקר מילוליים.
* הסיבות לאנטישמיות במזרח אירופה היו בעיקר הסיבות המסורתיות, כמו: גורמים דתיים, כלכליים וחברתיים, בעוד שבמערב אירופה נוספים להם הגורמים החדשים כמו: הגזענות, צמיחת המפלגות והארגונים האנטישמיים.
* במזרח אירופה האנטישמיות הינה אמצעי להסיט את ההמונים מהמצב הקשה במדינה ולהפנות את זעמם כלפי היהודים שהם כביכול האשמים במצב הקשה.

**המאפיינים של האנטישמיות במזרח אירופה הם המסבירים את הסיבות לצמיחת התנועה הלאומית היהודית דווקא במזרח אירופה:**

* המצוקה הכלכלית של יהודי מזרח אירופה היא הרבה יותר קשה מאשר זאת של יהודי מערב אירופה.
* האפליה הקשה של היהודים במזרח אירופה (היעדר אמנציפציה) והיעדר תנאים להשתלבות היהודים בחברה.
* הגילויים האלימים של האנטישמיות במזרח, בעוד שבמערב אירופה האנטישמיות מתונה יותר.
* אורח החיים היהודי - דתי של יהודי מזרח אירופה שמר על זהות נפרדת (פחות התבוללות).

**דוגמאות (ביטויים) לתופעות של אנטישמיות מסורתית ומודרנית בסוף המאה ה- 19 ובתחילת המאה ה- 20:**

* **עלילות דם נגד היהודים** כמו: טיסה אסלר בהונגריה (1881), עלילת בייליס ברוסיה (1911).
* **משפט דרייפוס בצרפת (1894):**

קצין יהודי בצבא הצרפתי הואשם בריגול לטובת גרמניה. מפקדי הצבא הובילו מצעד נגד היהודים וכינו את כל היהודים בוגדים, גם כאשר ידעו בבירור שדרייפוס חף מפשע. דרייפוס נמצא אשם בעקבות משפט שכלל זיופים, עדויות שקר, לחצים פוליטיים והסתה עיתונאית.

דרגותיו הצבאיות נשללו ממנו בטקס צבאי פומבי משפיל. ההמון שעמד מסביב קרא - "מוות ליהודים" ולא מוות לבוגד. קריאות אילו מעידות, כי השנאה לדרייפוס לא כוונה אליו כאדם פרטי שעשה מעשה של בגידה אלא כאל אדם המשתייך לקבוצה היהודית. לאחר מיכן החלו פרעות אלימות נגד יהודים ברחבי צרפת.

ב-1897, החלו להיחשף הזיופים והחל מאבק לשחרור דרייפוס. ב-1906 זוכה דרייפוס בבית המשפט, דרגותיו הוחזרו לו והוא שב לשרת בצבא.

**תיאודור הרצל** נשלח לסקר את המשפט בתפקידו כעיתונאי. הוא נחרד מגילויי האנטישמיות שראה במו עיניו. המשפט וסיקורו השפיעו עליו רבות והיוו זרז לפעילותו.

* **נכתבו "הפרוטוקולים של זקני ציון"-** נכתבו ברוסיה ובהם מסמכים מזויפים המתארים דיוניים סודיים של יהודים במטרה להשתלט על העולם. המסמך תורגם לשפות רבות והופץ בכל אירופה.
* **"סופות בנגב" – 1881 - 1884.** ב-1881 נרצח הצאר (המלך) הרוסי והיהודים הואשמו ברצח. כתוצאה מכך בשנים 1881 - 1884 אירעו פרעות ביהודים בכ- 100 קהילות יהודיות ברחבי רוסיה. במהלך הפרעות היו מאות קורבנות של מוות, פציעה, אונס והרס רב של רכוש. פרעות אילו היוו את אחד הגורמים לעלייה הראשונה לא"י.
* **פרעות בעיר קישנייב ב- 1903** בהן נרצחו יותר מ- 50 יהודים בעקבות עלילת דם.   
  **חיים נחמן ביאליק** חיבר את שירו- 'על השחיטה' ובו תאר את הפרעות ותוצאותיהן. השיר תורגם על ידי ז'בוטינסקי לרוסית ובכך הגיע לקהל רחב. בעקבות צילום האירועים והפצת התמונות ברחבי התקשורת העולמית, רבים בעולם הוכו בהלם מהזוועות שנעשו ליהודים. פרעות קישיניב היוו את אחד הגורמים לעלייה השנייה לא"י.
* **תקנות זמניות (1882) כמו** "**תחום המושב"** שצמצמו את תחומי המגורים שהותרו ליהודים - באזורים נדחים ורחוקים מהמרכז.
* **חוקים וגזירות נגד היהודים** כמו: "הנומרוס קלאוזוס" - הגבלת מס' היהודים שהתקבלו לאוניברסיטאות ברוסיה (1888) וגירוש יהודי מוסקבה לתחום המושב (1891).

שאיפתם של היהודים להשתלב בחברה בה חיו נכשלה והם סירבו להשלים עם האנטישמיות, הרדיפה ומעמדם הנחות. הם פנו לרעיון הציוני כפתרון לבעיית האנטישמיות. הציונות הציעה ליהודים מסגרת שבה יוכלו להתאחד והאנטישמיות הובילה אותם להבנה שיש רק פתרון אחד והוא הקמת מדינה ליהודים.

**2.ב. פועלו של בנימין זאב הרצל לבניית התנועה הציונית ולארגונה**

**תחנות בחייו:**

- הרצל נולד בהונגריה בשנת 1860 למשפחה יהודית מתבוללת. הוא התחנך על פי התרבות והשפה הגרמנית.

**הגדרת המושג - התבוללות**: התבוללות היא היטמעות בחברה זרה, חיקוי תרבותו של עם אחר וניסיון להצטרף אליו תוך טשטוש התרבות העצמית. הכוונה היא ניסיון להידמות לעם אחר תוך אימוץ אמונתו, שפתו, תרבותו וכד'.

- כשהיה נער עברה משפחתו להתגורר בוינה, בירת האימפריה האוסטרו - הונגרית, שם למד הרצל משפטים.

- כשהיה סטודנט, נתקל הרצל באנטישמיות ובתקופה זו האמין, כי התבוללות היהודים הינה הפתרון היעיל ביותר לבעיית האנטישמיות.

- הרצל אמנם למד משפטים אך לא עסק בכך (ככל הנראה על רקע אנטישמי) אלא בכתיבת מחזות לתיאטרון וככתב בעיתון.

- בשנות ה- 30 לחייו נשלח הרצל ככתב עיתונו לפריז. הוא סיקר את משפט דרייפוס ( 1894 ) ונחרד מגילויי האנטישמיות הרבים שליוו את המשפט.

**נקודת המפנה - פרשת דרייפוס:**

עד לפרשת דרייפוס חשב הרצל כי כדי לפתור את בעיית האנטישמית על היהודי להשתנות ולעשות מאמצים להידמות לחברה הסובבת ולהשתלב בה. לאחר שנתקל באנטישמיות בהונגריה, בוינה, וכעת בפריז, הבין הרצל, כי מדובר בתופעה אוניברסלית (כלל עולמית) שרק תלך ותחמיר. הרצל הבין שאם היהודים לא ינקטו יוזמה וייקחו את גורלם בידם תאיים קטסטרופה על קיומם.

**מסקנתו של הרצל היתה שהבעיה הבעיה היהודית היא בעיה לאומית ולכן הפתרון שלה צריך להיות לאומי**. על כן, על העם היהודי: להתאחד, בטריטוריה משותפת - רצוי בא"י, כי אליה רוצה לשוב העם, סביב הנהגה ולהקים מדינה באישור העמים - **צ'ארטר** (אישור משפטי), כלומר בעזרת המעצמות השולטות בעולם.

- הרצל החל להתעמק ברעיון של הקמת מדינת היהודים, ומשלב זה ואילך התמסר לו והקדיש לו את כל חייו, מרצו וכספו.

- בשנת 1895 החל הרצל בניסיונותיו לשכנע יהודים עשירים לתמוך בתנועה הציונית הממוסדת בהנהגתו. הוא פנה אל [הברון הירש](http://he.wikipedia.org/wiki/%D7%9E%D7%95%D7%A8%D7%99%D7%A1_%D7%94%D7%99%D7%A8%D7%A9) וגם אל [הברון רוטשילד](http://he.wikipedia.org/wiki/%D7%90%D7%93%D7%9E%D7%95%D7%A0%D7%93_%D7%92%27%D7%99%D7%99%D7%9E%D7%A1_%D7%93%D7%94_%D7%A8%D7%95%D7%98%D7%A9%D7%99%D7%9C%D7%93). אולם בפניות אלו נחל אכזבה. ולכן ישב לכתוב את ספרו "מדינת היהודים" כדי להפיץ את רעיונותיו בקרב כמה שיותר יהודים.

- הספר מדינת היהודים נחל הצלחה עצומה ומסחררת, תורגם לשפות רבות והגיע לכל רחבי העולם לאחר פרסום הספר כל העולם היהודי ורבים אחרים הכירו את הרצל ואת רעיונותיו. אבל, היו לו גם מתנגדים: הרבנים שטענו כי רעיונותיו הם נוגדים את רעיון ביאת המשיח. במערב אירופה - היהודים המשתלבים (בד"כ מדובר ביהודים שהתברגו בצמרת המדינה, החברה והכלכלה באותן המדינות - האמינו בהמשך האמנציפציה) שחשבו שהספר מחזק את האנטישמיות ופוגעת בניסיונות ההשתלבות.

- **ב-1897 כינס הרצל את קונגרס בזל (הקונגרס היהודי הראשון)** - בקונגרס זה הוחלט על מטרתה של התנועה הציונית ועל האמצעים למימוש מטרה זו. בנוסף, הוקמה תשתית ארגונית של התנועה הציונית.

**- פרסום הספר "מדינת היהודים וכינוס הקונגרס הציוני הראשון בבאזל היו שני אירועים שתרמו לביסוסה וארגונה של התנועה הציונית.**

- לאחר הקונגרס ניסה לשכנע את הסולטאן התורכי לתת ליהודים טריטוריה להתיישבות בא"י ועל מנת לשכנע את הסולטאן ניסה לגייס את הקיסר הגרמני ושר החוץ הרוסי.

- לאחריו שמאמציו לא נשאו פרי, קיבל הרצל הצעה מבריטניה להתיישבות באוגנדה - הרצל נטה לקבל את ההצעה בגלל מצבם של יהודי רוסיה.

- ב-1904 הרצל מביא את הצעת אוגנדה לקונגרס השישי - ההצעה כמעט ומפלגת את התנועה הציונית.

- ב-3 יולי 1904 נפטר הרצל באוסטריה ממחלה קשה וב-1949, על פי בקשתו, הועלו עצמותיו לקבוצה בירושלים.

**קברו של הרצל נקבע ב**[**הר הרצל**](https://he.wikipedia.org/wiki/%D7%94%D7%A8_%D7%94%D7%A8%D7%A6%D7%9C)**בירושלים**, הקרוי על שמו. ההלוויה הממלכתית נוהלה על ידי [הרבנות הצבאית](https://he.wikipedia.org/wiki/%D7%94%D7%A8%D7%91%D7%A0%D7%95%D7%AA_%D7%94%D7%A6%D7%91%D7%90%D7%99%D7%AA). בטקס הקבורה נכחו נציגים מכל יישובי הארץ אשר הביאו עפר מיישוביהם להניח על הקבר. בהר הרצל מתקיים מידי שנה את סיום אירועי יום הזיכרון לחללי מערכות ישראל ופתיחת אירועי יום העצמאות.

הביוגרפיה של הרצל מייצגת את סיפור חייהם של יהודים מתבוללים רבים במרכז ומערב אירופה באותה תקופה. הרצל חשב שאם העם היהודי ינהג כך תיפתר גם בעיית האנטישמיות.

**על מנת לקדם את הרעיון של הרצל הוא היה חייב לפעול בארבעה מישורים - תחומים:**

**א. בתחום התרבותי.**

**ב. בתחום הכלכלי,**

**ג. בתחום הארגוני**

**ד. בתחום המדיני / דיפלומטי.**

**א. פעילותו של הרצל לקידום רעיונותיו בתחום התרבותי:**

הרצל כתב מחזות רבים וספרי הגות בניהם, הספר החשוב שכתב: "**מדינת היהודים**" (1896). בספרו זה הציג הרצל תוכנית מדינית חדשה וחסרת תקדים להקמת מדינה ריבונית לעם היהודי בהסכמת המעצמות וכחלק מהפוליטיקה הבינלאומית. הספר נחל הצלחה עצומה והיה מורכב משני חלקים:

**החלק הראשון בספר "מדינת היהודים" - הצגת הבעיה של היהודים בעיה לאומית:**

בחלק זה הרצל מציג את בעיית היהודים בגולה כבעיה לאומית. העם היהודי הוא לאום ללא מדינה, מצוקת היהודים נובעת בגלל שהם זרים ונרדפים בכל מקומות מגוריהם. האמנציפציה לא רק שלא פתרה בעיה זו, אלא אף החריפה את האנטישמיות שכן היהודים מואשמים בתפיסת משרות של אזרחים ובגרימת אבטלה. הצלחת היהודים עוררה קנאה ושנאה מצד האוכלוסייה והיהודים נדחים ונתפסים כמיעוט זר. הרצל טען שגם ההגירה למדינות אחרות לא תפתור את הבעיה, שכן, האנטישמיות תרדוף את היהודים בכל אשר ילכו.

כל הפתרונות לבעיית היהודים כגון: אמנציפציה, התבוללות או הגירה נכשלו. העם היהודי הינו עם ככל העמים הזקוק למולדת משלו, עד שלא ימצא פתרון לאומי (פתרון לעם היהודי כעם), האנטישמיות תלווה את היהודים לכל מקום שאליו ילכו.

**החלק השני בספר "מדינת היהודים" - הצגת הפתרון , פתרון מדיני:**

המסקנה של הרצל היא שאם **בעיית העם היהודי היא לאומית** אז גם **הפתרון צריך להיות לאומי**. ולכן העם היהודי צריך להתנתק מן הגולה להתרכז בטריטוריה אחת, רצוי בא"י, שם ליהודים תהייה מסגרת ריבונית - כלומר שלטון עצמי. מסגרת זו תשווה את מעמד היהודים למעמדם של עמים אחרים ותאפשר להם להביא לידי ביטוי את יצירתם ואת כישוריהם.

מסגרת זו של היהודים חייבת להיות מוכרת על ידי אומות העולם (צ'ארטר). היות והבעיה היהודית נוצרה על ידי העולם - העולם חייב לסייע לפתור אותה. הרצל האמין, שהיהודים יוכלו להשתלב בעולם ולהתקבל בקרב העמים רק בתנאי אחד - בתנאי שהם יתאחדו ויפעלו למען הקמת מדינה יהודית ריבונית. רק אז ורק כך יוכלו היהודים להשתלב במשפחת העמים:

"**תינתן לנו ריבונות בחבל ארץ כלשהו על פני האדמה, שיספיק לצורכי עמנו המוצדקים.   
לכל השאר – נדאג בעצמנו,**" כתב הרצל.

* "**תינתן לנו ריבונות..."** – המעצמות יתנו לנו טריטוריה באופן חוקי ע"י צ'ארטר - אישור.
* "**חבל ארץ על פני האדמה**" – הרצל מציע את ארץ ישראל כמולדת ההיסטורית (בהתחלה הוא הציע גם את ארגנטינה).
* "**שיספק לצורכי עמנו המוצדקים**" - חבל הארץ שיתנו לנו צריך להספיק לכל העם היהודי.
* "**לכל השאר נדאג בעצמנו**" - היהודים ידאגו להגירה, למעבר לטריטוריה ולכל הנושאים הכלכליים.

הרצל טען שלמדינות העולם יהיה אינטרס למצוא פתרון טריטוריאלי ליהודים כדי לפתור את בעיית האנטישמיות, שמזיקה גם לחברה שלהם.

**חשיבותו של הספר - "מדינת היהודים**"

בספר מסביר הרצל את החשיבות לארגון ולפעולה הפוליטית. ייחודו של הספר אינו בעצם הרעיון של ריבונות יהודית בטריטוריה נתונה שכן הרעיון הועלה עוד קודם לכן ע"י מבשרי הציונות: משה הס, יהודה חי אלקלעי וצבי קלישר ואף ע"י פינסקר - אלא המיוחד בו, הוא האופן שבו הרצל ניתח את האנטישמיות, והאופן בו התייחס הרצל להיבט הפוליטי - ארגוני של תכניתו. כלומר, על פי הרצל, הבטחת התנאים הבינלאומיים, קודמת להתיישבות ולא להיפך. משום כך לא ראה הרצל בעין יפה את 'התגנבותם' של יחידים ושל קבוצות קטנות לארץ ישראל כדוגמת הביל"ויים, עולי העלייה הראשונה.

**הרצל כתב ספר מפורסם נוסף: "אלטנוילנד" (ארץ עתיקה חדשה)** ובו פירט את דמות המדינה שתקום בארץ ישראל. בספר הרצל חזה את מדינת היהודים כמדינת מופת מתוקנת, שישררו בה יסודות הצדק והשוויון. תהיה בה סובלנות דתית, היא תהיה מושתתת על רעיונות חברתיים כגון יום עבודה של שבע שעות, תמיכה בפועלים, יזמות עסקית, עבודת כפיים וחוקה מודרנית.

**ב. פעילותו של הרצל לקידום רעיונותיו בתחום הכלכלי - פניה אל יהודים עשירים.**

כדי להגשים את תכניתו לגבי יציאת היהודים מאירופה פנה הרצל לעזרתם של עשירי העם, הברון הירש והברון אדמונד דה רוטשילד, אבל השניים אכזבו את הרצל. הם ראו בו בעל דמיונות חסר כל ראיה מציאותית. הברון רוטישלד, שסייע להתיישבות היהודית בארץ ישראל באותה תקופה, אף חשב כי הרצל מסוכן ליהודים בכך שהוא מעורר את האנטישמיות.

**ג. פעילותו של הרצל בתחום הארגוני - הקונגרס הציוני הראשון.**

כדי להצליח להקים מדינה הרצל צריך שני דברים: אנשים וכסף. פנייתו ליהודים עשירים נכשלה. בתוך הציבור היהודי באירופה היו כאלו שתומכים בהרצל וחושבים שהוא כמעט משיח וקראו לו "מלך היהודים". אבל להרצל היו גם הרבה מתנגדים, בעיקר במערב אירופה, שחשבו שהוא חי באשליות, וקראו לו "משיח שקר" ו"משוגע" המפריע להשתלבות היהודים. למרות זאת הרצל השיג את מטרתו, הוא ורעיונותיו התפרסמו ברבים.

הרצל הבין שלבד לא יוכל לקדם את רעיונותיו. כדי ליצור השפעה פוליטית באירופה עליו לכנס קונגרס של היהודים מכל העולם. הוא מבין שעליו להקים ארגונים כלכליים בתוך מוסדות התנועה הציונית שיאספו כספים עם מנת להגשים את הרעיון. עוד הבין הרצל כי, כאדם בודד הוא לא יכול היה להצליח במישור הדיפלומטי. כדי להצליח במגעים עם שליטי מדינות אחרות הוא חייב גוף ארגוני חזק שיתמוך בו ולכן הוא מכנס את הקונגרס הציוני הראשון - קונגרס ציוני, בו ישתתפו נציגי יהודים מהמדינות השונות והוא יהיה המוני וגדול.

**הקונגרס הציוני הראשון:**

הקונגרס הציוני הראשון התכנס בעיר באזל שבשוויץ ב 27 באוגוסט 1897. הגיעו אליו 197 נציגים יהודים מכל רחבי העולם.

**מטרות הקונגרס:**

**א. יצירת תשתית ארגונית לתנועה, והקמת מוסדות בתחומים שונים שיוכלו לקדם את רעיונותיו** - הרצל האמין, שיש להקים ארגון גדול שיעמוד מאחוריו ושיהיה נציגה של הציונות המדינית ולא שהרצל יפעל כאדם בודד.

**ב. גיוס כסף מהיהודים כדי לממן את התנועה הציונית:** כדי לגייס כסף גבו את מס ה"שקל" - דמי חברות שנתיים של התנועה הציונית. בדרך זו הרצל מגייס כסף מיהודים רבים והופך את התנועה הציונית לתנועה עממית. הדבר מהווה את אחד המאפיינים של המנהיג המודרני.

**ג. יצירת ליכודיות ותמיכת העם היהודי**: הקונגרס יהיה מכשיר שילכד את התנועה הציונית, יגרוף את תמיכת העם וייצג את העם היהודי. בקונגרס ישתתפו נציגי הציונים מכל הארצות בעולם. הרצל משלב סמלים וטקסים כדי לחזק את התחושה הלאומית. המטרה לחזק את התנועה כלפי פנים - אל תוך החברה והעולם היהודי וכלפי חוץ - במגעים עם שליטי מדינות אחרות.

**ד. יצירת הד תקשורתי ופוליטי**: הקונגרס הציוני יהיה מכשיר לפרסום הבעיה היהודית כלאומית, גם בקרב היהודים עצמם וגם בקרב כל מי שאינו יהודי. המטרה להביא את הבעיה היהודית לתודעה העולמית. כדי ליצור תהודה רחבה לתנועה הציונית הרצל הזמין עיתונאים יהודים ולא יהודים לקונגרס. לפני הקונגרס הרצל מקים עיתון ומפרסם בו דברים לקראת הקונגרס. בנוסף, כדי ליצור רושם רציני, מכובד לקונגרס, הרצל מבקש מהצירים לבוא בלבוש ייצוגי מכובד ואירופאי.

דיוני הקונגרס נערכו במשך שלושה ימים והסתיימו במציאת נוסחה מדינית אשר היוותה את דגל הציונות המדינית והוגדרה מטרתה של התנועה הציונית בתכנית הנקראת: **"תכנית באזל".**

**"תכנית באזל"**

**מטרת הציונות כפי שהוגדרה בתוכנית:**

**"הציונות שואפת להקים לעם ישראל בית מולדת בארץ-ישראל מובטח לפי משפט הכלל".**

**הסבר:**

* **"בית מולדת"** - הכוונה הייתה למדינה יהודית אך לא השתמשו במושג "מדינה" כדי לא להרגיז את השלטונות העות'מאניים ששלטו בא"י.
* **"בארץ ישראל"** - הקביעה שהריבונות היהודית תהייה בא"י בלבד. א"י היא הטריטוריה היחידה אליה יש לכוון את כל מאמצי התנועה הציונית.
* **"מובטח לפי משפט הכלל"** - הריבונות תתקבל לאחר מו"מ גלוי ותזכה לאישור מדינות העולם -צ'ארטר.

**מהם האמצעים שהוצגו בתכנית באזל להגשמת המטרה? הדרכים להשגת המטרה:**

1. הכנת **תשתית כלכלית** למדינה באמצעות בניית גופים ומוסדות שיסייעו בהפצת הציונות ויגייסו כספים. ארגון היהדות בעולם על ידי מפעלים יעילים, מקומיים וכלליים בהתאם לחוקי כל ארץ.

2. **ליכוד היהדות** -ביצוע פעולות למען הגברת הרגש הלאומי - יהודי וההכרה הלאומית היהודית. הקמת תשתית חינוכית, בעיקר לבני הנוער באמצעות לימוד ההיסטוריה והשפה העברית - ציונות רוחנית.

3. **המשך התהליך הדיפלומטי של הרצל** - ביצוע פעולות הכנה במישור המדיני כדי להשיג את הסכמת המעצמות לקבלת הצ'ארטר - הזיכיון להתיישבות יהודית בארץ-ישראל. זוהי הציונות המדינית.

4. **המשך התיישבות בא"י** - פיתוח ארץ ישראל על ידי התיישבות של יהודים עובדים, יצרניים, עובדי אדמה, בעלי מלאכה וסוחרים, תמיכה במושבות הקיימות בא"י שהוקמו בעלייה הראשונה. זוהי תמיכה בציונות המעשית.

**מה חשיבותו של קונגרס באזל ?**

1. **הנהגה יהודית** - הקונגרס שימש כאסיפה לאומית, והוקמה בו הנהגה לאומית אשר ביטאה את השאיפות הלאומיות של העם היהודי (תחילתו של פרלמנט). הרצל נבחר ליו"ר ההסתדרות הציונית העולמית ועמד בראשה עד מותו.
2. **ייסוד "מדינת היהודים"** - בבאזל הונח הבסיס למדינה שבדרך, לאחר הקונגרס הרצל כתב ביומנו: "אילו באתי לסכם את קונגרס באזל באמירה אחת, שעלי להישמר לא לבטאה בפומבי, הרי הייתה זו: **בבאזל ייסדתי את מדינת היהודים**. אילו אמרתי זאת היום בקול, היו צוחקים לי. אולי בעוד חמש שנים, וודאי בעוד חמישים שנה יסכימו הכול. המדינה כבר נוסדה בתמצית מהותה, ברצון העם להיות מדינה." (חזונו המדיני לקבלת צ'ארטר של הרצל התממש בתוכנית החלוקה שהתקבלה באו"ם ב-1947, בדיוק 50 שנה לאחר שכתב את הדברים).
3. **איחוד התנועה הציונית** - הקונגרס יצר במה באמצעותה נוצרה תכנית פעולה (תכנית באזל) להגשמת הרעיון הציוני. למרות שהיו חילוקי דעות שעדיין רווחו בין הזרמים השונים שהרכיבו את התנועה הציונית, נקבעו מטרות משותפות וברורות לתנועה הציונית והיא התקבלה לחטיבה אחת.
4. **בניית תשתית לתנועה הציונית** - במהלך הקונגרס הוקמו מוסדות מסודרים שניהלו את הפצת הרעיון הציוני, את הפעילות הדיפלומטית ואת איסוף הכספים. כעת התנועה הייתה ארגון בעל תמיכה רחבה ויכולת מעשית להגשים את הרעיון הציוני.
5. **פריצה אל דעת הקהל הבינלאומית** - הקונגרס הביא לכך שהמעצמות החלו לראות בציונות תנועה לאומית לכל דבר. בעולם גברה החשיפה לבעיה היהודית ולפתרונה המדיני. הרצל האמין כי ללא תמיכה בינלאומית לא תושג המטרה - הקמת מדינה יהודית. הוא האמין כי הקונגרס המתוקשר יביא תמיכה בינלאומית בקרב העמים ומנהיגיהם לשם השגת הצ'ארטר הנכסף.
6. הקונגרס הביא **להכרה יהודית ברעיון הציוני** - בקרב היהודיםהתעורר רגש הלאומיות, התחזקה הזהות הלאומית והונחו היסודות המשותפים בקרב היהודים (שפה, היסטוריה, תרבות ודת).

**המסגרות הארגוניות ומוסדות התנועה הציונית שהוקמו בעקבות קונגרס באזל:**

- הקמת **ההסתדרות הציונית** העולמית שתהווה מסגרת - על לכל האגודות הציוניות בעולם. חברות בהסתדרות הציונית תוקנה רק ל"שוקלי השקל" - מס חבר שמקנה למשלם זכות לבחור נציגים לקונגרס וגם להיבחר.

- חברי ההסתדרות הציונית בחרו את נציגיהם לקונגרס הציוני שתפקידיו הם: לקבוע מדיניות, לקבוע את תקציב התנועה הציונית, להקים מוסדות התנועה הציונית ומינוי מנהלים למוסדות אלו. נקבעו מועדים קבועים לכינוס הקונגרס הציוני כמוסד העליון של התנועה הציונית: עד 1901 התקיים כינוס חד-שנתי, ואח"כ כינוסים דו-שנתיים ובו יישבו הנציגים הנבחרים.

**התקבלה החלטה שהקונגרס יבחר מתוכו את הנציגים למוסדות הפעילים:**

* **הוועד הפועל הגדול** - האחראי לפעילות הציונית בין הקונגרסים .
* **הוועד הפועל המצומצם** - הגוף הביצועי ליישום שוטף של החלטות הקונגרס, בן 7 חברים בלבד. הרצל נבחר לראשות הוועד הפועל המצומצם.

**בקונגרסים הבאים הוקמו גופים ומוסדות נוספים, כגון:**

**גופים כלכליים** :

* **בנק אוצר התיישבות היהודים** - זה היה הבנק של ההסתדרות הציונית. היה זה רעיונו של הרצל להקים בנק שבאמצעות מכירת מניותיו יגוייס הכסף הנדרש לרכישת הצרט'ר. הרעיון לא צלח והבנק הצליח למכור מעט מניות.
* **בנק אנגלו-פלשתיין** ששימש כמוסד הכספי של ההסתדרות הציונית בעיר יפו. היה אחד הסניפים של בנק אוצר ההתיישבות.

**גופים מיישבים :**

* **הקרן הקיימת לישראל** שרכשה אדמות בכספי תרומות שאספה כדי להופכן לאדמות של המדינה שבדרך ושייכות לעם היהודי כולו.

**לאחר מותו של הרצל הוקמו בקונגרסים הציוניים ארגונים נוספים כגון:**

* **המשרד הארצישראלי**  שהיה ממונה על רכישת אדמות בא"י, על הכשרתן לחקלאות ועל סיוע לחקלאים ובמציאת עבודה. בראשו עמד ארתור רופין.
* **החברה להכשרת היישוב** כדי לעזור למשרד הארצישראלי במימון רכישת קרקעות בא"י.

**מוסדות אל היוו את הבסיס למדינה שבדרך.**

**ד. פעילותו של הרצל לקידום רעיונותיו בתחום המדיני - פוליטי:**

הדרך של הרצל להגשמת מדינת היהודים הייתה מדינית. תוכניתו הייתה השגת צ'ארטר - אישור להתיישבות יהודית בא"י. לשם כך נפגש הרצל עם מדינאים וראשי ממשלות במטרה לשכנעם שהשגת צ'ארטר עבור היהודים תועיל לכל המדינות, שכן היהודים יעזבו את ארצותיהם וכך תיפתר בעיית האנטישמיות.

בנוסף, סבר הרצל כי צ'ארטר יהווה הכרה בעם היהודי כלאום, וככזה יקבל העם היהודי את הכבוד כשאר העמים ולא כנרדפים ונמלטים. הרצל חשש שהתיישבות שאינה מוסכמת, תגרום לתגובה חריפה של התורכים (ששלטו גם על השטח של א"י) כמו גירוש והפסקת המהלך הציוני.

**פעילותו המדינית מול גרמניה - (1898):**

**גרמניה הייתה המעצמה הראשונה אליה פנה הרצל.**

**הסיבות לפנייה ונימוקיו של הרצל - כיצד ניסה לשכנע את גרמניה לאפשר ליהודים להתיישב ולהקים בית לאומי בא"י?**

**א**. גרמניה היא בעלת ברית של האימפריה העות'מאנית והרצל קיווה שהקיסר הגרמני ישכנע את הסולטאן להיענות לו ולבקשתו להשיג צ'ארטר.

**ב**. לגרמניה היה אינטרס להפיץ את תרבותה במזרח התיכון והרצל האמין בתרבות הגרמנית ובהפצתה. הרצל טען בפני הקיסר שהתיישבות של יהודים מגרמניה תפתח באזור את התרבות הגרמנית והישוב בארץ יהפוך להיות בן חסות של גרמניה.

**ג**. לגרמניה יש אינטרס כלכלי באזור - גרמניה תסייע ליהודים והם בתמורה יסייעו לה בנושא זה. התיישבות יהודית בא"י תקדם ותפתח את האזור ותאפשר לגרמניה השקעות הון באזור.

**ד**. האנטישמיות בגרמניה תפחת בעקבות יציאתם של היהודים ממנה וזאת במיוחד לאחר שיהודים רבים מרוסיה היגרו לגרמניה לאחר הפוגרומים שחוו שם (סופות בנגב ופוגרום קישינב).

**תוצאות המגעים הדיפלומטים מול גרמניה:**

* הרצל נפגש עם הקיסר הגרמני 3 פעמים ולמרות ההבנה שגילה הקיסר כלפי הרעיון, הוא לא פעל כדי לקדם את הרעיון עם הסולטאן. בעצת יועציו, חשש ויליאם השני, שצעד זה יתפרש ע"י התורכים, כניסיון גרמני להשתלט על שטחיהם.
* בנוסף, הקיסר הגרמני העדיף את הידידות והברית עם העות'מאנים (רצה להקים ברית כלל אירופאית נגד הבריטים) על קידום האינטרסים של היהודים.
* גורם נוסף שהביא להתרחקות הקיסר מרעיונותיו של הרצל והוא היהודים המשתלבים בגרמניה. יהודים אלו חששו שרעיון הציונות יפגע בהשתלבותם ובהישגי שקיבלו היהודים בעקבות האמנציפציה.

**המאמצים הדיפלומטיים מול הקיסר הגרמני - כשלו.**

**פעילותו המדינית של הרצל מול תורכיה העות'מנית: פגישה עם הסולטאן - 1899**

הרצל התאכזב מאוד מתוצאות הפגישה עם הקיסר הגרמני, והחליט לפנות בעצמו וללא מתווכים אל הסולטאן - עבד אל חמיד וביקש ממנו לתמוך בהתיישבות יהודים בא"י.

**הסיבות לפנייה ונימוקיו של הרצל - כיצד הוא מנסה לשכנע את השליט התורכי לאפשר ליהודים להתיישב ולהקים בית לאומי בא"י?**

**א.** הסולטאן עבד אל חמיד השני היה ראש האימפריה העות'מנית ששלטה בארץ ישראל.

**ב.** האימפריה העות'מנית הייתה במצב כלכלי קשה ולכן היה אפשר לפתות אותה להסכם עם כסף. הרצל הציע את עזרתו לפתרון הבעיות הכלכליות החמורות של האימפריה התורכית. הוא הציע לסייע לה להקטין את חובותיה בעזרת הזרמת הון יהודי (ממשפחות עשירות כמו רוטשילד).

**ג.** א"י כעת נחשלת. מפעל ציוני התיישבותי יפריח את השממה בא"י ויפתח את המקום מה שיועיל מאוד לתורכים. הישוב בארץ יהיה נאמן לשלטון התורכי ותוקם ישות אוטונומית ולא מדינה ריבונית.

**תוצאות המגעים הדיפלומטים מול הסולטן התורכי:**

בתחילה נראה כי הסולטאן מתעניין בתכניתו של הרצל ואכן שקל אותה במשך פרק זמן מסוים, אך לבסוף לא הצליח הרצל לשכנע את הסולטאן.

**הסיבות לדחיית ההצעה של הרצל בידי הסולטאן התורכי:**

**1.** הסולטאן חשש שמיעוטים לאומיים נוספים באימפריה העות'מאנית ידרשו אוטונומיה (שלטון עצמי), ובעקבות זאת האימפריה תתפורר. כלומר, הוא העדיף את שלמות האימפריה.

**2.** הבטחותיו הפיננסיות של הרצל לא היו אמינות, שכן בעלי הון יהודים סירבו להשקיע מהונם לטובת כיסוי חובותיה של האימפריה העות'מאנית.

**3**. הסולטאן היה מוכן לאפשר הגירה של יהודים מרחבי האימפריה אבל לא לא"י שכן, המקום לא שייך לו כי אם לעמו. בא"י קיימים מקומות קדושים לאסלם, ואם ייתן אותם ליהודים ייחשב בקרב עמו לבוגד.

**המאמצים הדיפלומטיים מול הסולטאן כשלו.**

**פעילותו המדינית של הרצל מול בריטניה**

כאשר הבין הרצל שהמו"מ עם הסולטאן התורכי לא מתקדם, החליט להעמיק את ערוץ השיחות עם בריטניה. הרצל קיווה ליצור לחץ בינלאומי על תורכיה להעניק צ'ארטר ליהודים.

**הסיבות לפנייה - נימוקיו של הרצל - כיצד הוא מנסה לשכנע את בריטניה לאפשר ליהודים להתיישב ולהקים בית לאומי בא"י?**

**1**. כישלון המגעים עם גרמניה ותורכיה והצורך הדחוף במציאת פתרון ליהודי מזרח אירופה הסובלים מפרעות.

**2.** הבריטים מוטרדים מהגירת יהודים ממזרח אירופה לאנגליה. לכן הם מקימים ועדת חקירה לנושא הגירת הזרים לשטחם. ב- 1902 הרצל מוזמן להעיד לפני הוועדה. הרצל מנמק את הפנייה לבריטניה בכך שטריטוריה יהודית תעצור את הגירת יהודי מזרח אירופה לאנגליה.

**3**. הרצל מציע לבריטים ליישב יהודים במקומות שהיא שולטת בהם בקרבת א"י - קפריסין, אל עריש וחצי האי סיני כחלק מחיזוק בריטניה באזור. היהודים יפריחו אזור שומם שנמצא בשליטת האימפריה הבריטית והישוב יהיה נאמן לבריטים.

**תוצאות המגעים הדיפלומטים מול בריטניה:**

- שר המושבות הבריטי פוסל את הצעת קפריסין, ומציע ליישב יהודים באל עריש (בחצי האי סיני) אזור אסטרטגי חשוב, כדי שיהווה חיץ בין הכוחות הבריטים במצרים לבין התורכים.

- תכנית אל עריש נכשלה גם מפני שהאזור שומם ויש מחסור גדול במים באזור זה וגם בגלל התנגדותו של המושל הבריטי במצרים. השלטונות המצריים לא היו מוכנים לספק מים מהנילוס לאזור.

- הצעתו של הרצל לבריטים להתיישבות באזורי א"י נכשלה, אך הבריטים הכינו עבור הרצל והיהודים הצעה משלהם לפתרון עבור היהודים.

**הצעת אוגנדה: תוכנית אוגנדה**

הרקע: ב- 1903 מתחולל פוגרום בעיר קישינב. 49 יהודים נרצחים בעיר רק בגלל יהדותם. בתי כנסת נשרפו, ספרי קודש חוללו. פוגרום זה עורר זעזוע קשה בקרב העם היהודי בשל הצילומים שצילמה העיתונות. הוא הוכיח שהאמנציפציה אינה ברת השגה, שהאנטישמיות מתחזקת ושיהודי מזרח אירופה נמצאים בסכנה קיומית.

לאחר הפוגרום ביהודי קישינב ב- 1903, הרצל יצא לביקור ברוסיה. הוא התקבל בחום ע"י הקהילה היהודית שם וחש צורך דחוף למצוא פתרון ליהודים הפגועים. במקביל, מציעה בריטניה את: **"תכנית אוגנדה"** - תכנית ליישוב היהודים באוגנדה שבאפריקה.

בנאום הפתיחה של ה"קונגרס הציוני השישי" שהתקיים באותה שנה (1903) הפתיע הרצל את 600 צירי הקונגרס כאשר העלה את**: "תכנית אוגנדה"** - תכנית ליישוב היהודים באוגנדה שבאפריקה. הרצל סיפר שהממשלה הבריטית מוכנה לתת לו חבל ארץ במזרח אפריקה לטובת: "מדינת היהודים", הרצל הציע שתקום וועדה מיוחדת על מנת לבדוק את האפשרות להתיישבות.

בסיום דבריו של הרצל התעורר ויכוח חריף וסוער בין צירי הקונגרס התומכים ב"תכנית אוגנדה" שנקראו **"האוגנדיסטים",** לבין אלה המתנגדים לה שנקראו: **"ציוני ציון":**

**נימוקי ה'אוגנדיסטים' - מחנה הרצל, נורדאו וסירקין, בעד 'תכנית אוגנדה':**

* הניסיונות הדיפלומטים נכשלו. ההצעה היחידה הרלוונטית כעת היא אוגנדה. על פי תפיסתה של הציונות המדינית: הבעיה של העם היהודי היא לאומית, ולכן גם הפתרון צריך להיות לאומי. המטרה היא להשיג טריטוריה, שבה יוכל העם היהודי להתקיים, גם אוגנדה עונה לקריטריונים אלה.
* במזרח אירופה קיימת סכנה קיומית. יש למצוא פתרון מהיר למצוקתם יהודי מזרח אירופה, והפתרון כרגע שעומד על הפרק הוא אוגנדה. הפתרון הוא זמני. נורדאו, עוזרו של הרצל כינה זאת כ"מקלט ללילה".
* אוגנדה יכולה לשמש מקום ריכוז ליהודים לקראת התארגנות (כשלב הכנה) לעלייה לארץ ישראל.
* בעצם הצעתה של המעצמה האדירה בריטניה יש הכרה בצורך לפתרון לאומי לעם היהודי. התנגדות להצעתה של בריטניה עלולה לגרום למשבר דיפלומטי חמור עמה.
* הציונים הדתיים וביניהם הרב ריינס ראו בריכוז היהודים באוגנדה כפתרון טוב לעצירת ההתבוללות ופיזור היהודים בכל העולם.

**נימוקי 'ציוני ציון' - מחנה אושיסקין, אחד העם והזרם הדתי, נגד 'תכנית אוגנדה':**

* ציונות ללא ציון לא יכולה להתממש. אוגנדה היא לא ארץ מולדתו של העם היהודי, אלא ארץ ישראל היא מולדתו הבלעדית של העם היהודי לאורך כל הדורות ורק אליה הוא נושא את עיניו. לעם היהודי אין שום זיקה לאוגנדה, ולכן לא יגיע בהמוניו למקום זה. חברי הזרם "המזרחי" טענו שא"י הובטחה בתנ"ך לאבותינו.
* תכנית אוגנדה סותרת את ההחלטות, שהתקבלו בקונגרס באזל, המדגישות את השאיפה להקים בית לאומי בא"י.
* השאיפה להקמת מדינה בא"י מקשרת בין כל הזרמים שמרכיבים את התנועה הציונית. תכנית אוגנדה תוביל לפילוג בעם היהודי.
* לא מדובר בוויתור זמני על א"י, כי כל המשאבים הכלכליים והלאומיים יופנו לאוגנדה. בנוסף קיים החשש שנפסיד את ארץ ישראל - לא נקבל צ'ארטר על ארץ ישראל מהמעצמות בטענה כי יש ליהודים אוטונומיה משלהם באוגנדה.

- הקרע בקונגרס היה בלתי נמנע, המתנגדים ('ציוני ציון') קמו ועזבו את האולם, בכו, התעלפו וישבו כאבלים על הארץ ומאז כונה הקונגרס השישי - 'קונגרס הבכי'. קולות הבכי הגיעו עד אזניו של הרצל באולם הישיבות, והוא נאלץ להפסיק את הדיונים ולגשת לפייס את הבוכים. למחרת, חזרו המתנגדים לאולם הקונגרס ושם השמיע הרצל בנאומו את נאמנותו לארץ ישראל ואף הרים את ידו הימנית ונשבע: **"אם אשכחך ירושלים, תשכח ימיני..."** דבריו השפיעו מאוד על באי הקונגרס .

בסופו של דבר נערכה הצבעה בשאלה אם לשלוח משלחת לחקור את תנאי ההתיישבות באוגנדה. הרוב תמך (295 תמכו, 178 התנגדו, 99 נמנעו).

**כיצד הסתיים המשבר סביב אוגנדה?**

הקרע בתנועה הציונית הלך והעמיק, ובסוף 1903 נעשה ניסיון להתנקש בנורדאו - עוזרו של הרצל

המשלחת, שחזרה מאוגנדה קבעה, כי התנאים אינם מתאימים ליישוב יהודי.

הבריטים נסוגו מתכניתם.

**זמן קצר אח"כ הרצל** מת ( 3 ביולי 1904) לאחר שהצליח למנוע את פילוגה של התנועה הציונית. בקונגרס הציוני ה- 7 (1905) הוחלט ש**רק "תכנית באזל" תמומש,** כלומר, הציונות רואה בא"י את היעד היחיד למדינת היהודים ותיאסר כל פעולת התיישבות מחוץ לא"י.

**2.ג. פעולותיהם של הציונים בארץ ישראל עד למלחמת העולם ה-1**

בשנים 1881-1914 הגיעו לארץ ישראל שני גלי עלייה של יהודים שנקראו העלייה הראשונה והעלייה השנייה. לכל עלייה היו מאפיינים ייחודים רק לה, מה שהשפיע על פועלה בא"י ועל החוטם שהשאירה. בעליות אילו הוקמו יישובים (העיר ת"א, מושבות וקבוצות), הוקמו ארגוני שמירה (בר גיורא וארגון השומר), הוקמו מסגרות פוליטיות (מפלגות) שתמכו בעובדים ובעולים לא"י וחלה התפתחות בתחום התרבות והשפה העברית.

**מאפייני העולים וגורמים לעלייה**

**העלייה הראשונה:**

**שנות העלייה**

1881-1904

**ארצות המוצא**

מרבית העולים הגיעו ממדינות מזרח אירופה רוסיה וחלקם מארצות הבלקן רומניה. כמו כן הייתה עליה גם של יהודים מתימן.

**מספר עולים**

בין השנים 1881- 1940- היגרו לארץ ישראל כ- 25 אלף יהודים. מספרם המדויק אינו ידוע בוודאות מפני שחלק גדול מהם עזב את הארץ, גם בשל קשיי הסתגלות וגם בשל גזירות התורכים.

**זיקה לדת**

מרבית העולים הצטרפו לאנשי היישוב הישן והיו בעלי אותו חזון, שמרו מסורת, חיו ב-4 ערי הקודש, עלו ממניעים של קירוב הגאולה ולא ממניעים לאומיים.

**השקפת עולם**

כמעט כל העולים היו בעלי משפחות בשנות ה-30 וה-40 לחייהם, בעלי השכלה מועטה, בוגרי חדרים וישיבות ובעלי אמצעים כלכליים מצומצמים. האמינו כי עבודת האדמה היא שלב הכרחי במימוש הלאומיות היהודית, ולכן עסקו בחקלאות. חשוב להדגיש כי מרבית העולים באותן שנים לא פנו להתיישבות, אלא העדיפו את היישוב העירוני הישן. רק כרבע מהעולים חיו במושבות הראשונות.

**העלייה השנייה:**

**שנות העלייה**

1914-1904

**ארצות המוצא**

מרביתם עלה ממזרח אירופה: דרום-מערב רוסיה, פולין, ליטא וסרביה. העולים שעלו לארץ ישראל היו מיעוט מבין יהודי מזרח אירופה שהיגרו באותן שנים מארץ מגוריהם ומרביתם היגרו לארצות הברית.

**מספר עולים**

בגל העלייה ה- 2 הגיעו לארץ כ-30,000 עולים, אך רובם כ-90% מהעולים לא נשאר בה משום שהתקשו להסתגל לתנאי החיים הקשים בה.

**זיקה לדת**

מרבית העולים גדלו בילדותם בבתים דתיים, אך מרדו בהוריהם והתרחקו מהדת.

**השקפת עולם**

העולים היו פועלים צעירים מתחת ל-25, רווקים שעלו כיחידים, ללא משפחה. מטרתם הייתה "לכבוש את העבודה העברית במושבות". העולים היו ציונים, סוציאליסטיים שהושפעו מן המסורת המהפכנית הרוסית. הם האמינו בשיבה לערכי עבודת האדמה, לעמל כפיים, לעצמאות ולחיי צניעות. עם עלייתם בחרו מרביתם להתיישב ביישוב היהודי העירוני, בעיקר ביפו, בחיפה ובירושלים. רק מעטים מהם בחרו להתיישב ביישובים שהקימו עולי העלייה הראשונה.

**הסיבות לעליות מאירופה בין השנים 1881-1914 (גורמי הדחיפה וגורמי המשיכה לעליות)**

**א. גורמים הקשורים בארצות המוצא של העולים כגון:**

* הפרעות ברוסיה שהתרחשו בין השנים 1881-1884.
* גזרות חדשות שהוטלו על היהודים ועד לגירושם ממוסקבה בשנת 1891.
* גל הפוגרומים, וחוסר יכולתם של היהודים להגן על עצמם.
* ניסיון המהפכה הכושל ב- 1905 ברוסיה שפגע אף הוא ביהודים והביא אותם לרצות לעלות.

**ב. גורמים הקשורים לפעילותה של התנועה הציונית:**

* בעקבות הויכוח שנוצר עם הצגתה של תוכנית אוגנדה, הביעו הציונים מרוסיה את רצונם לעלות לארץ ישראל. מותו של הרצל יצר אף הוא מומנטום של עליה.
* יהודים עלו לארץ ישראל לנוכח "קול הקורא" של יוסף ויתקין 1905, בו הוא קרא "אל צעירי ישראל,  אשר ליבם לעמם ולציון לעלות מייד ארצה, לעבד את האדמה ולהתיישב בה, להקים מושבות ולהילחם בייאוש שבמחננו, בנסיגה לאחור ובבגידה בדגל".

**ג. מניעים כלכליים, דתיים ואידיאולוגיים:**

* מניע כלכלי - בעלי הון שחיפשו פתרון למצוקה הכלכלית.
* מניעים דתיים - על אף שחלק מחצרות החסידות היו אנטי-ציוניות, הרי שהשפעתה של ועידת קטוביץ (1884 פולין, ועידה שניסתה לפתור את בעיית היהודים ולסייע להתיישבות בארץ ישראל) בה השתתפו גם מנהיגים דתיים הביאה לערגה לירושלים. מבוגרים רבים (בעיקר גברים) עלו לארץ ישראל בערוב ימיהם על מנת למות ולהיקבר בארץ הקודש.
* המניע האידיאולוגי - כיבוש העבודה וכיבוש השמירה היוו גורם משיכה. כמו כן, יישום האידיאולוגיה הסוציאליסטית (מיעוט).

העולים מתימן 1882-1908 הגיעו בשל סיבות כמו כמיהה לציון שמקורה באמונה דתית וגזרות שהטיל השלטון על יהודי תימן למשל: אילוץ ילדים יתומים להתאסלם, והטלת עבודות בזויות על היהודים.

**צורות התיישבות חדשות - דפוסי ההתיישבות של העולים- כיבוש האדמה**

בתקופת העלייה הראשונה והעלייה השנייה בשנים 1881-1914 העולים התיישבו בפריסה מהצפון ועד לדרום, כשריכוז גדול בחלק הצפוני ובמישור החוף.

**הקמת העיר - ת"א**

**מדוע ואיך הוקמה העיר?**

בתחילת המאה ה- 20, בהשפעת תנאי החיים הקשיים ביפו - צפיפות, תנאי היגיינה ירודים, סמטאות צרות ומלוכלכות, החלו תושבים להתארגן כדי למצוא פתרון. המתיישבים  הקימו, ב- 1906 את חברת "אחוזת בית" - חברה שמטרתה הייתה להקים בקרבת יפו שכונת גנים מודרנית ברמת בנייה גבוהה. בתמיכת המשרד הארצישראלי רכשו 60 משפחות מגרשים כדי לבנות עליהם את השכונה החדשה. המגרשים בשכונה חולקו למשתכנים החדשים בהגרלה ותוכנן כי יגורו בשכונה רק יהודים, וידברו בה רק עברית.   
**חשיבות ומשמעות הקמת תל-אביב:**

1. העיר נבנתה על ידי פועלים עבריים, דבר שהעניק דחיפה עצומה ללאומיות היהודית. היא הפכה עד מהרה למרכז התרבות העברית.   
2. העיר הפכה למוקד משיכה עיקרי להמוני העולים בשנות ה-20 וה-30 ולמרכז כלכלי ומנהלי לבית הלאומי.

**קבוצה קטנה / קבוצה (קיבוץ של היום):**

**הגדרה -** התיישבות חקלאית שיתופית.

**עקרונות מנחים:**

**1**. קבוצת דגניה הוקמה על אדמות קק"ל, אשר הוגדרו כאדמת הלאום של העם היהודי, לפיכך לא ניתן היה להעבירן לבעלות לא יהודית.   
**2**. כל אמצעי הייצור בקבוצה, כולל מבני מגורים, מבני ציבור, מים, כלים חקלאיים, בתי מלאכה, תוצרת חקלאית ואמצעי שיווק, היו שייכים לכלל חברי הקבוצה. לא היה קניין פרטי. חבר הקבוצה שעזב, לא היה זכאי לקבל פיצוי כלשהו.   
**3**. הפרט בקבוצה היה במעמד של "חבר", ועל כן הוא היה זכאי למגורים, מזון, טפול רפואי, חינוך, תרבות ורווחה. כל אחד מחברי הקבוצה היה חייב לעבוד באחד מענפי המשק. העסקת עובדים שכירים הייתה אסורה- כיבוש העבודה.

**מושבה**

**הגדרה -** התיישבות חקלאית פרטית

**עקרונות מנחים:**

**1**. התיישבות חקלאית פרטית - המושבה הייתה התיישבות חקלאית פרטית. המתיישבים בה קיבלו את השם איכרים. האדמות, מבני המגורים, הכלים החקלאיים ובהמות העבודה נרכשו מכספי המתיישבים והם מתפרנסים מחקלאות. מדובר במשק פרטי ובמערכת שיווק פרטית הנושאת רווח פרטי. המושבה הראשונה שהוקמה לאחר ראשית העלייה הראשונה ב-1882 היא ראשון לציון.

**2**. קהילה כפרית שיש לה שירותים משותפים ונכסי ציבור משותפים.

**3**. ספר תקנות - כל מושבה כתבה ספר תקנות שממנו ניתן ללמוד רבות על אופייה. כך לדוגמה, בתקנון המושבה של ראשון לציון נקבע כי לא ניתן למכור את חלקת האדמה למי שאינו חבר.

**אישים וארגונים שסייעו ליישוב היהודי ולפעילות הציונית**

**1. הברון רוטשילד**- המושבות הראשונות שהוקמו נקלעו לקשיים כמעט בכל תחומי החיים. בעיקר סבלו מהעדר תשתיות, התנכלויות של בדווים, יחס הקשה של השלטון העות'מאני וסכסוכים פנימיים. הברון רוטשילד אשר נודע בכינויו "הנדיב הידוע" נרתם לעזרתם ותוך שנתיים נטל על חסותו את מרבית המושבות שנבנו בארץ ישראל והנהיג את שיטת האפוטרופסות. לפי שיטת האפוטרופסות המושבות נוהלו על ידי פקידים שייצגו את הברון וטיפלו בכל ענייני המושבה הכלכליים והחברתיים. בסיועו נעשו ניסיונות, חלקם מוצלחים וחלקם כושלים, לפתח ענפי תעשיה כמו: תעשיית יין, תעשיית משי, תעשיית בשמים ותעשיית זכוכית.    
עם השנים נוצרה מתיחות בין פקידי הברון למתיישבים, הפקידים התייחסו בהתנשאות, המתיישבים אימצו אורחות חיים של התרבות הצרפתית, וחלקם אף יצרו תלות בעזרת הברון. בשנת 1900 הפסיק הברון לנהל את המושבות והעבירן לחברת יק"א (Jewish Colonization Association - J.C.A) "חברת התיישבות יהודים", מיסודו של הברון מוריס הירש בשנת 1891.

**2. המשרד הארצישראלי -** בראש המשרד הארצישראלי עמד ארתור רופין, שעלה לישראל בשנת 1908 מגרמניה. היעד היה ליזום פרויקטים בתחום ההתיישבות, במטרה לעודד עליה והתיישבות.   
בין הפרויקטים של המשרד הארצישראלי נמנו:

* הענקת סיוע להתיישבות העירונית.
* רכישת אדמות ברחבי הארץ באמצעות הקרן הקיימת לישראל (קק"ל - ארגון ציוני שנוסד ב־1901, כאמצעי לאיסוף כספים מיהודים לשם קניית קרקעות בארץ ישראל והכשרתן להתיישבות יהודית), וחברת הכשרת הישוב (נוסדה בשנת 1909 על ידי ארתור רופין ופרופסור אוטו ורבורג, במטרה לרכוש קרקעות בארץ ישראל ולהכשירן להתיישבות יהודית).
* הענקת עזרה למתיישבים בישובים חקלאיים.
* פיתוח משקי לימוד להכשרה חקלאית למשל בבן שמן.
* תקצוב מוסדות חינוך כמו: הגימנסיה הרצליה.
* הקמת מפעלים שונים בעיקר בתחום החקלאות (למשל מפעלי הספקת מים)

**מסגרות פוליטיות - הקמת המפלגות הראשונות:**

**א. ארגוני האיכרים:** כאשר המשק החקלאי היהודי התחיל להתבסס ולהתפתח הדבר הביא ליצירת אגודות שתפקידן היה לדאוג לצרכים של האיכר ושל הענף. האגודות היו מקומיות ועל - פי ענפים. לדוגמא: אגודת "הפרדס" שהוקמה כבר ב-1900 וייצגה את מגדלי ההדרים, ודאגה לפתח שיטות עבודה חדשות ושיווק התוצרת לחוץ לארץ.

**ב. מסגרות פוליטיות:** בתקופת העלייה השנייה נוסדו שתי מפלגות פועלים: "פועלי ציון" (1905) ו"הפועל הצעיר" (1908). למעשה שתי המפלגות דגלו בערכים משותפים. הן שאפו לבנות בארץ ישראל חברה ציונית סוציאליסטית שתתבסס על מעמד  הפועלים, על התיישבות שיתופית, כיבוש העבודה, ועבודת כפיים בחקלאות.

**ג. חשיבות המפלגות:** המפלגות תיפקדו למעשה כארגוני סיוע כלכלי-חברתי לפועלים. הפועלים היהודים בארץ סבלו מקשיי הסתגלות אשר גרמו לרבים מהם להישבר ולרדת מהארץ. מפלגות הפועלים ניסו לסייע במציאת עבודה על ידי הקמת לשכות עבודה, בהשגת דיור, בהקמת מטבחים משותפים לפועלים, במתן שירותי בריאות, בסיוע בהלוואות כספיות, בארגון שיעורי עברית ופתיחת ספריות.

- **מתן תמיכה נפשית:** יצירת מסגרת השתייכות המפלגות סיפקו לפועלים, לראשונה, מסגרת של שייכות והזדהות (כלומר: תחושת בית). רבים מהפועלים עלו לארץ לבד וחשו בדידות וזרות.

**מסגרות ביטחוניות- כיבוש השמירה**

העולים, בעיקר בימי העלייה השנייה, התמודדו עם בעיות הביטחון תוך שהם רואים בכיבוש השמירה ביטוי לכיבוש העבודה והאדמה.

**א. 'בר גיורא':** בשנת 1907 הוקם ארגון שמירה חשאי בשם 'בר גיורא'  אשר אט-אט השתלט על השמירה במושבות. הארגון העסיק אך ורק שומרים יהודים. בכפר תבור, נאות הארגון לקבל על עצמו את השמירה ביישוב בתנאי שיועסקו בו רק פועלים עבריים וכך השיגו את השילוב שבין כיבוש העבודה לבין כיבוש השמירה.

**ב. 'השומר':** ב-1909 הוקם בכפר תבור, על בסיס "בר-גיורא", ארגון**'השומר'** אשר דרש מכל מי שרצה להתקבל לעבודת השמירה לעמוד במבחנים שדרשו הפגנת אומץ, דבקות במטרה ויושר.   
ארגון השומר קיבל על עצמו את השמירה בתחילה בגליל ולאחר מכן במושבות הוותיקות כמו: ראשון לציון, רחובות וחדרה. כל חבר התחייב לעבודה חקלאית במשך שנה ובכך יושם הקשר בין כיבוש השמירה לכיבוש העבודה. הארגון חייב כל מושבה שקיבלה שירותי שמירה, להעסיק פועלים יהודים. בנוסף הם הקימו ישובים כמו תל עדשים וכפר גלעדי.

**מסגרות חינוכיות תרבותיות- כיבוש השפה**

**מסגרות בתחום החינוך :** התחייה הלאומית של העם היהודי בארץ ישראל בשנים בין 1881-1914 כללה גם את החייאת השפה העברית, לצד טיפוח תרבות וחינוך לאומיים.   
רוב היהודים במאה ה-19 לא דיברו בגלותם עברית אלא שפות יהודיות אחרות כמו יידיש ולדינו, וכן את שאר שפות העולם. משימה חשובה של התנועה הציונית הייתה להשיב בארץ ישראל את העברית כשפת הדיבור ושפת התרבות של העם היהודי. המשימה לא הייתה קלה שכן אנשי הישוב הישן, אשר למדו לימודי קודש, התנגדו לכך מפני שעברית הייתה שפת הקודש.   
בארץ ישראל פעלו אז, לצד בתי הספר של היישוב הישן שלימדו בעיקר לימודי קודש, בתי ספר נוספים של ארגונים יהודיים מאירופה**: "כל ישראל חברים**" (כי"ח) הצרפתית ו**"עזרה"** מגרמניה. בבתי ספר אלו הושם דגש על תכנים לאומיים, שפה וספרות עברית, היסטוריה, גיאוגרפיה ותנ"ך, לצד תכנים כלליים. רק מיעוט שעות הלימוד היו בשפה העברית ורובן בצרפתית או בגרמנית.

**מלחמת השפות:** אחד ממחוללי השינוי במעמדה של השפה העברית היה **אליעזר בן יהודה**שהוציא לאור עיתון עברי בשם "הצבי" ואת מילון הלשון העברית הישנה והחדשה. בן יהודה, המכונה "מחייה השפה העברית", עמד בראש מצדדי העברית ב"מלחמת השפות".

ב-1903 הוקמה בזיכרון יעקב **הסתדרות המורים**, שדאגה לטיפוח החינוך העברי בערים ובמושבות, הוציאה ספרי לימוד וקיימה השתלמויות למורים. עם זאת, בשנת 1904 רק 6 מתוך 29 בתי הספר המאורגנים בארץ ישראל לימדו בשפה העברית.

המלחמה על השפה העברית ועל מקומה במוסדות בארץ-ישראל אשר נקראה "מלחמת השפות" הוצתה בשנת 1913 עם הכוונה להקים בחיפה בית ספר תיכון ומוסד טכנולוגי גבוה (טכניקום). ארגון "עזרה" אשר תרם את רוב הכסף התעקש, כי שפת ההוראה במוסד תהיה גרמנית ואילו מצדדי השפה העברית בראשותו של בן-יהודה דרשו, גם מההסתדרות הציונית, כי שפת ההוראה תהיה בעברית.

מצדדי העברית, אשר ניצחו במלחמה הקימו מוסדות חינוך אשר שפת ההוראה - העברית הוצמדה לשמם: בית הספר הריאלי העברי בחיפה, הגימנסיה העברית הרצליה בתל-אביב, בית המדרש העברי למורים והאוניברסיטה העברית בירושלים. מאותו הרגע הוחלט כי בכל מוסדות הלימוד בארץ שפת הלימוד תהיה - עברית.

**מסגרות בתחום התרבות**

בשנים שלפני מלחמת העולם הראשונה התפתחה תרבות לאומית ייחודית בארץ ישראל. הוצאו עיתונים בעברית כמו: "האחדות" של פועלי ציון, כתבי עת וספרים בעברית ודמויות חשובות בספרות העברית כמו: ש"י עגנון, חיים ברנר וחיים נחמן ביאליק החלו את פעילותם הספרותית. כמו כן, נערכו מופעי תיאטרון, מוזיקה ומחול. במקביל נערכו תערוכות ציור של הציירים: נחום גוטמן, ובוריס ש"ץ, שהקים בשנת 1906 בירושלים את המרכז לאמנות (בהמשך יקרא "בצלאל"). חלק מהתכנים היו אוניברסאליים ואחרים לאומיים פוליטיים.

**3. התנועה הציונית והיישוב היהודי בא"י בזמן מלחמת העולם הראשונה 1914-1918**

**רקע:**

**הגדרה - מלחמת עולם:** היא מלחמה המתרחשת בין מדינות רבות ובמקומות רבים על פני העולם. מלחמת העולם הראשונה החלה כמלחמה על אדמת אירופה, אך התפשטה גם לאזורים אחרים בעולם, כולל אזור המזרח התיכון.

**הצדדים הלוחמים :**

**'מדינות המרכז' 'מדינות ההסכמה'**

**אוסטריה- הונגריה בריטניה**

**גרמניה צרפת**

**העות'מאנים - שלטו על א"י רוסיה (עד 1917)**

**איטליה ויפן ארצות הברית (מ 1917)**

**מהלך המלחמה :**

באוגוסט 1914 פרצה מלחמת העולם הראשונה. זמן קצר לאחר מכן החליטה תורכיה להצטרף לצד "מעצמות המרכז" - גרמניה ואוסטרו הונגריה, במלחמתן נגד "מעצמות ההסכמה" - בריטניה, צרפת ורוסיה.

- החלטה זו של תורכיה, הביאה בסוף המלחמה לאבדן השליטה התורכית במזרח התיכון (ולהתפרקות האימפריה העות'מנית) היא גם השפיעה באופן הרסני על היישוב בארץ ישראל שעליו שלטה תורכיה, שמנה באותה תקופה כ- 85 אלף נפש. היהודים סבלו בארץ בשנות המלחמה ממצוקה כלכלית, רעב, גירושים, וגזרות.

- עד 1917 המצב במלחמה היה פחות או יותר שווה ולא היה ברור מי ינצח. אולם ב-1917 עם כניסתה של ארצות הברית למלחמה, השתנו יחסי הכוחות ובסופו של דבר המלחמה הסתיימה בניצחונן של מדינות **ההסכמה.**

**מדיניות השלטון העות'מאני (ג'מאל פחה) כלפי הישוב היהודי בא"י   
בזמן מלחמת העולם הראשונה: יעדים ודרכי פעולה.**

היישוב היהודי, מנה ערב המלחמה כ- 85,000 נפש. במהלך המלחמה היישוב סבל מאוד, והיה בסכנת חיים בגלל המציאות שהמלחמה יצרה ובעיקר בגלל יחסו של השלטון התורכי כלפי היישוב היהודי. ההחלטה של תורכיה להצטרף למלחמה לצד מדינות המרכז הביאה לסופה של האימפריה העות'מאנית אך גם למשבר קשה מאוד שפקד את היישוב היהודי בארץ ישראל.

המושל בארץ ישראל באותה התקופה היה **ג'מאל פאחה**, עריץ בעל נטיות אכזריות.

**כשהחלה המלחמה, היחס השלילי כלפי הציונות הלך והחריף מהסיבות הבאות:**

**1.** קשריה של התנועה הציונית היו חזקים במיוחד עם האויב של העות'מאנים - בריטניה.

דוגמאות : מוסדותיה הכספיים של התנועה היו בלונדון, מנהיגים ציוניים חשובים כמו וייצמן התגוררו באי הבריטי. התנועה הציונית נתפסה כגוף לא לויאלי עבור האימפריה העות'מאנית והגבירה את העוינות מצד השלטונות התורכים.

**2.** רוב העולים, בני העליות הראשונה והשנייה, היו נתינים רוסים לשעבר וחלקם שמרו על אזרחותם הרוסית. הם נחשבו בפרוץ המלחמה כאויב מאחר ורוסיה הייתה אויב של העות'מאנים.

**3.** התנועה הציונית הייתה תנועה לאומית לכל דבר. השלטון העות'מאני נלחם בהתעוררות הלאומית של עמים כבושים בשטחיו וחשש כי הציונות תנצל את מצב המלחמה לקדם את הרעיון הציוני ואת הקמת המדינה.

**הקשיים והגזרות שהיישוב היהודי סבל מהם:**

1. **הגזרות הכלכליות:**

* **גזירת המיסים וההחרמות**- השלטון התורכי הטיל מיסים כבדים למימון הצבא וביצע לעיתים קרובות החרמות רכוש רבות. אך מבחינת היישוב היהודי התוצאה הייתה הרס המשק היהודי והישגיי הישוב היהודי בארץ - לא נותר מספיק מזון בקרב האוכלוסייה האזרחית.
* על כל הצרות נוספה **מכת הארבה ב- 1915**. מכת הארבה לא פגעה באזורי הגליל ולכן הם נאלצו להפריש חלק גדול מן היבולים לטובת הצבא התורכי.
* **ניתוק הקשר עם אירופה** - בשל המלחמה ניתק השלטון את הקשר מאירופה והתוצאה הייתה:
* כספי החלוקה (תרומות) הפסיקו להגיע ורבים מהיישוב הישן גוועו ברעב, מוסדות שהתקיימו על כספי תרומה אלו כגון בתי ספר ובתי חולים נפגעו.
* פגיעה בייצוא ובייבוא**:** הכלכלה של היישוב היהודי באותה התקופה התבססה על ייצוא התוצרת החקלאית והתעשייתית לאירופה והסתמכה על ייבוא חומרי גלם לייצור.
* **בעקבות המלחמה הופנו ספינות המסחר לטובת המאמץ המלחמתי** וכל הייצוא והייבוא הופסק כמעט לחלוטין. בשל כך הייתה אבטלה קשה שהביאה למחסור ורעב של ממש בקרב היישוב היהודי.

1. **גזירות בתחום האזרחי:**

בספטמבר 1914 (עוד לפני הצטרפות העות'מאנים למלחמה), הכריזו העות'מאנים על **ביטול הקאפיטולאציות** (זכויות מיוחדות שקיבלו היהודים בעלי אזרחות אירופית באימפריה העות'מאנית). יהודים רבים מבני היישוב היו נתינים זרים ולכן הם מצאו עצמם באופן פתאומי ללא אזרחות וללא זכויות. עם ביטול הקאפיטולאציות הנתינים הזרים היו נתינים לשרירות ליבם של העות'מאנים.

**לאחר כניסת תורכיה למלחמה, העות'מאנים איפשרו ליהודים בעלי הנתינות הזרה 2 אפשרויות:**

**1. להתעתמן** - להפוך לעות'מאני, לקבל אזרחות עות'מאנית ולהתגייס לצבא תוך לקיחת סיכון גדול. היהודים שהיו כבר אזרחים עות'מאנים ואלה שהתעת'מנו אולצו להתגייס לצבא העות'מאני שהיה ידוע לשמצה בתנאי השירות הגרועים שלו והסיכוי לחזור משירות בצבא העות'מאני היה קטן.

**2. לעזוב את הארץ מרצונם או להיות מגורשים.** העות'מאנים הוציאו פקודה להגלות את כל נתיני האויב מארץ ישראל. הם החלו לגרש כל יהודי שהיה אזרח של אחת מהמדינות שאינה שייכת למעצמות המרכז.

* **גזירת הגירוש :** הגזירה הקשה ביותר שנחתה על הישוב היהודי היא גזירת הגירוש. רוב יהודי ארץ ישראל היו בעלי אזרחות רוסית ולכן עם פרוץ המלחמה הם נחשבו לאויבי תורכיה. תוצאות פקודת הגירוש היו הרסניות: בין 12,000 ל- 15,000 יהודים גורשו - רבים למושבות בארץ ישראל ואחרים לאלכסנדריה (מצרים) או לסוריה. בין אלה שהוגלו היו גם מנהיגי היישוב, לדוגמא: בן גוריון ויצחק בן צבי, שהיו מראשי פעילי ציון. הדבר החריף את חוסר האונים של האוכלוסייה היהודית שמצאה את עצמה כמעט ללא הנהגה. הגירוש ארך כ-18 חודשים עד לסוף המלחמה.

**- שואת הארמנים** - מעל לכל הקשיים ריחפה על היישוב סכנת טבח. הפחד התבסס על הטבח שהתורכים ערכו בארמנים בשנת 1915 שאותו ארגן ג'אמל פאחה.

**ג. גזירות בתחום הלאומי :**

**דיכוי לאומי - איסור גילויי לאומיות יהודית:**

התנועה הציונית נחשדה בניסיון לפגוע באימפריה העות'מאנית, וג'מאל פאחה החל במסע דיכוי לאומי כנגד התנועה הציונית, שכלל:

* דיכוי כל תעמולה ציונית.
* דרישה להסרת השילוט העברי מחנויות בתל אביב ואיסור שימוש שמות עבריים ברחובות ת"א.
* **ביטול ארגון השומר** **ואיסור כל פעולה הגנתית יהודית** בארץ ישראל כולל החזקת נשק.

עם סיום המלחמה, בשנת 1918, וכיבוש ארץ-ישראל על-ידי הבריטים, החלה תקופת המנדט הבריטי, והמגורשים ששרדו שבו לבתיהם. החל עידן חדש בא"י - השלטון הבריטי.

**הצהרת בלפור 2 בנובמבר 1917**

**רקע מדיני:**

ראשי התנועה הציונית האנגלית, ובעיקר חיים ויצמן, האמינו שמדינות ההסכמה במלחמת העולם הראשונה ינצחו במלחמה וכי בריטניה עומדת לכבוש את ארץ-ישראל. לכן נפגש ויצמן עם ראשי הממשל הבריטי וניסה לשכנע אותם לפרסם הצהרה התומכת בזכותו של העם היהודי לבית לאומי בארץ-ישראל. וזאת עוד לפני תום המלחמה, בטענה שיש זהות אינטרסים בין הציונות לבריטניה. בנוסף ביקש ויצמן שעליהם להדגיש את המחויבות המוסרית לפתור את בעיית העם הנרדף.

בתאריך ה-2/11/1917 פורסמה הצהרת בלפור, בתור מכתב מאת שר החוץ הבריטי, הלורד בלפור, לרוטשילד. ההצהרה גורסת כי ממשלת בריטניה "רואה בעין יפה" הקמת "בית לאומי בארץ-ישראל" וכי היא תעשה כל שביכולתה להגשים השגת מטרה זו אולם בהצהרה ניתנו גם תנאים לקיומה.

**הסיבות של בריטניה למתן ההצהרה**

1. ההצהרה תגרור תמיכה של יהודים החיים בעולם ובא"י. הבריטים עומדים לכבוש את א"י ותמיכת היהודים היושבים בא"י תסייע לשלטונם.
2. חלק מראשי הממשל בבריטניה, וביניהם גם ראש ממשלתה, היו בעלי אמונה דתית נוצרית שעל פיה מחובתם לתמוך ברעיון הציוני של שיבת היהודים למולדתם.
3. התחמקות ממחויבויות קודמות: במהלך המלחמה ניהלו הבריטים מגעים עם הצרפתים וגורמים ערביים על גורל המזרח התיכון. הבריטים העריכו כי פרסום הצהרת בלפור ישחרר אותם מהמחויבות לצרפתים ולערבים (הסכמי 'סייקס פיקו'- קביעת אזורי שליטה של בריטניה וצרפת לאחר סיום מלחמת העולם הראשונה).
4. רצון לזכות בתמיכת יהדות העולם: הבריטים העריכו, כי ליהודי העולם יש כוח במדינות רבות. הם קיוו כי הצהרת בלפור תסייע להם להשיג את תמיכת יהודי העולם במדינות השונות, תמיכה שעשויה לסייע להם במלחמה (מלחמת העולם הראשונה) ובהסדרים שאחריה. כוונתם הייתה שיהדות ארה"ב תלחץ על הממשל להצטרף למלחמה ויהדות רוסיה תמנע את עזיבת רוסיה את המלחמה.

**תוכן ההצהרה:**

"ממשלת הוד מלכותו **רואה בעין יפה** יסוד **בית לאומי** לעם היהודי **בארץ ישראל** ותעשה **כמיטב מאמציה** להקל על הגשמת מטרה זו, בתנאי ברור שלא יעשה דבר העלול לפגוע בזכויות האזרחיות או הדתיות של העדות הלא יהודיות הקיימות בארץ ישראל או בזכויותיהם ובמעמדם המדיני של היהודים בכל ארץ אחרת".

**ההצהרה מחולקת ל-2 חלקים:**

1. החלק הראשון של ההצהרה פותח בעמדתה של בריטניה ביחס להקמת בית מולדת לעם היהודי בא"י - **"ממשלת הוד מלכותו רואה בעין יפה ייסוד בית לאומי לעם היהודי בא"י, והיא תפעל במיטב מאמציה להקל על השגת מטרה זו..."**

2. בחלק השני מפורטים 2 תנאים שקבעו הבריטים - **"מתוך הנחה שלא ייעשה שום דבר שיש בו לפגוע בזכויות האזרחיות והדתיות של העדות הלא יהודיות או בזכויותיהם ומעמדם של היהודים בכל ארץ אחרת"**. הבריטים רואים את תהליך הקמת בית המולדת ליהודים בעין יפה כל עוד הם לא פוגעים בזכויות של עדות ומיעוטים אחרים הנמצאים בא"י וגם לא במעמד היהודים בגולה. (כלומר שהזכויות של הערבים בארץ ישראל לא יפגעו ושיהודים המשתלבים והמתבוללים באירופה, שלא רוצים לעלות לא"י לא יסולקו בכוח בעקבות ההצהרה וזכויותיהם לא יפגעו).

**נוסח ההצהרה והקשיים בניסוח**

* **"רואה בעין יפה"** - השימוש בביטוי זה מקטין את מידת המחויבות של בריטניה כלפי הסיוע לתנועה הציונית. היא לא מבטיחה ליהודים מדינה, אלא רואה בעין יפה את האפשרות לסייע לה בהקמת בית המולדת.
* **"בית לאומי"** - הבריטים נזהרים בניסוח, לא מזכירים את המילה 'מדינה' ומשתמשים במושג המעורפל 'בית לאומי' וכך למעשה בריטניה לא מבטיחה מדינה ליהודים.
* **"בארץ ישראל"** - הבריטים בכוונה לא הגדירו גבולות ברורים כדי שניתן יהיה לפרש את ההצהרה כאילו היא נוגעת רק לחלק קטן ומסויים מא"י ולא לא"י כולה.
* "**בתנאי שלא יעשה דבר..."** - התנאי נועד למנוע פגיעה של ערביי א"י או של היהודי בתפוצות שאינם מעוניינים לעלות לא"י אולם כיצד יוכלו הבריטים להבטיח שתנאי זה יכובד? במיוחד ביהודי התפוצות במדינות שבהן אין לה שליטה.

**התגובות השונות לפרסום ההצהרה:**

* **הציונים**: ראו בפרסום ההצהרה הישג גדול לתנועה הציונית, שכן היא הביאה לידי ביטוי את ההכרה של העולם בזכותו של העם היהודי להקים לעצמו מסגרת מדינית. מדובר בשלב חשוב במימוש הציונות המדינית של הרצל (צ'ארטר) - הכרה של מעצמה בסדר גודל של בריטניה בזכות שלנו למדינה. ההצהרה גם הובילה לעידוד העלייה לארץ ישראל בשנות העשרים של המאה הקודמת. בן-גוריון ורבים אחרים, ראו בכך שלב חשוב בהתפתחות הציונות.
* **היהודים המשתלבים והמתבוללים (הלא-ציוניים (:** התנגדו לרעיון ההצהרה כיוון שחששו לפגיעה במעמדם כאזרחים במדינות השונות. כן חששו להתגברות האנטישמיות שעלולה להביא לסילוק יהודים ממדינותיהם וגירושם לארץ ישראל ולפגיעה בזכויותיהם.
* **הערבים:** התנגדו התנגדות נחרצת להצהרת בלפור. ערביי ארץ-ישראל והתנועה הלאומית הערבית המתגבשת החלו לפעול לביטול ההצהרה ובארץ ישראל החלו "מאורעות תר"פ/תרפ"א" (1920/1921) - פעולות אלימות נגד היישוב היהודי.

**חשיבותה/משמעותה של הצהרת בלפור:**

**1.** הציונות קיבלה בפעם הראשונה הגדרה רשמית בינלאומית וכך גם קיבלה ביטוי לזכותו של העם היהודי לשוב לא"י. ההכרה מצד בריטניה, המעצמה האירופאית החשובה ביותר, שבאותו זמן החלה בכיבוש א"י היה ההישג המדיני הגדול ביותר עד כה. חשוב לציין, כי צרוף מוצלח של נסיבות היסטוריות ואישיות הביא לפרסום ההצהרה.

**2**. יש הרואים בהצהרה מעין צ'ארטר על הארץ, ע"פ תורתו של הרצל ודרכו המדינית - מאחר שההצהרה ניתנה על ידי מעצמה במעמדה של בריטניה, ראו הציונים בהצהרה לא רק הכרה בריטית בשאיפות הלאומיות של התנועה הציונית, אלא גם הכרה וצ'ארטר בינלאומי. בן השאר, תמכו בהצהרה שאר "מדינות ההסכמה" (כגון צרפת).

**3**. מעמד ההסתדרות הציונית מתחזק- ההסתדרות הציונית הופכת לנציגה המוכרת של העם היהודי בעיני העולם והקשר בין היישוב היהודי ובין התנועה הציונית בחו"ל מתחזק.

**4.** ההצהרה הפיחה תיקווה שניתן לתרגם את הכמיהה לציון למונחים מעשיים של עלייה והתיישבות.

העלייה השלישית שהחלה ב- 1919, התרחשה גם הודות לעידוד שקיבלו היהודים מהצהרת בלפור והם מיהרו לארץ בתקווה ובמטרה להקים מדינה יהודית תוך זמן קצר.

**5. השוואה בין התנועה הציונית בראשית דרכה ובין תנועות לאומיות של עמים אחרים באירופה במאה ה-19**

**הגורמים לצמיחתן של התנועות הלאומיות:**

**הדומה:** הציונות וגם תנועות לאומיות אחרות צמחו ממספר גורמים משותפים - השפעת ערכי תנועת ההשכלה, השפעת המהפכה הצרפתית, תהליכי מודרניזציה כגון: עיור, חילון והתפתחותה של התקשורת.

**השונה:** התנועה הציונית צמחה גם מסיבות אחרות המיוחדות רק לה: אנטישמיות ואכזבה מהאמנציפציה. לא היה עם אחר חוץ מהעם היהודי, שסבל משנאה כה עמוקה כפי שסבל העם היהודי.

**יעדים - מטרות:**

**הדומה**:היעד המרכזי של הציונות וגם של תנועות לאומיות אחרות היהלהקיםמדינה לאומית עצמאית בטריטוריה משלהם.

**השונה**: בעוד שהתנועות הלאומיות באירופה שאפו להקים את מדינתם העצמאית בטריטוריה בה יישב העם, האיטלקים באיטליה היוונים ביוון וכו', הרי התנועה הציונית שאפה להקים מדינה ליהודים בא"י, טריטוריה שרוב מוחלט של העם היהודי לא היה בה ולכן המשימה הראשונה של הציונות הייתה להשיג אישור להתיישבות בא"י ולהביא את העם היהודי לא"י.

**טיפוסי המנהיגים**:

**הדומה:** בתנועות הלאומיות באירופה וגם בתנועה הציונית המנהיגים היו: גברים, משכילים, אנשי רוח, חילונים, כריזמטיים שהיו בעלי חזון ומשוכנעים שביכולתם לחולל שינוי והיו מוכנים להקדיש את כל חייהם למען הגשמת מטרות התנועה הלאומית של עמם.

**השונה:** בתחילת דרכה של הציונות לא הייתה בה הנהגה של אנשי צבא. תחילת המאבק הלאומי של העם היהודי לא היה מאבק צבאי ולכן לא היה מקום ולא צורך באנשי צבא. לעומת זאת תנועות לאומיות אחרות היו זקוקות לאנשי צבא כדי לסלק את השליט הזר מעל אדמתם. לדוגמא יוון, איטליה וגרמניה.

**דפוסי פעילות**:

**הדומה:** לציונות ולתנועות הלאומיות האחרות דפוסי פעילות דומים: הקמת תנועה לאומית ע"י קומץ של אנשים משכילים. הרחבת התנועה ע"י שימוש בתקשורת להפצת יעדי התנועה כמו ספרים, עיתונים ונאומים. בנוסף, עריכת כינוסים (קונגרסים) כדי לגבש את התנועה ולהחליט על מטרות משותפות. כמו כן, הרחבת התנועה הלאומית ע"י פעולות להגברת הרגש הלאומי כמו הקמת בתי-ספר, לימוד השפה וההיסטוריה. בחירת סמלים לתנועה כמו דגל והמנון וחיפוש בעלי ברית חיצוניים שיעזרו בהשגת יעדי התנועה הלאומית (למשל יוון ביקשה את עזרת בריטניה).

**השונה: לתנועה הלאומית היהודית היו מאפיינים ואתגרים מיוחדים רק לה:**

**תודעה לאומית קדומה**: התנועה הציונית יכלה להישען ולהתבסס על תפיסתם של היהודים את עצמם כעם הקיים כבר כשלושת אלפים שנה. התנועה הציונית "הלבישה" משמעות לאומית מודרנית על הכמיהה (רצון עז) של היהודים לשוב לארצם - "אם אשכחך ירושלים תשכח ימיני", לשנה הבאה בירושלים הבנויה.

**הפיזור הגאוגרפי** - היהודים לא חיו בטריטוריה שבה שאפו להקים את מדינתם העצמאית - א"י, אלא חיו בכל העולם. הפיזור הגאוגרפי הקשה מאוד על העברת רעיונות הלאומיות היהודית הציונות לכל היהודים, על גיבוש התנועה ועל ארגונה.

**הפיצול התרבותי והלשוני** - היהודים היו מפוזרים בכל העולם, הגיעו מרקעים תרבותיים שונים, דיברו בשפות שונות. הפיצול הזה גרם לשוני רב בין הקהילות היהודיות השונות עד כדי חוסר אפשרות לתקשורת בגלל השוני בשפה ובתרבות (70 ארצות ו-70 לשונות).

**ריבוי מתנגדים בתוך העם היהודי** - רק לתנועה הלאומית היהודית - הציונות, היו כ"כ הרבה מתנגדים בתוך העם היהודי. למעשה התנועה הציונית הייתה מיעוט קטן ביותר בתוך העם היהודי. ההתנגדות באה מכל הכיוונים :

* יהודים חרדים אורתודוכסים: אלה ראו בציונות כפירה מוחלטת במצוות האל (לא מחכים למשיח).
* היהודים המשתלבים: יהודים שבעקבות האמנציפציה השתלבו מצוין במדינות אירופה וחששו שהציונות עלולה לגרום לאנטישמיות כנגדם ולפגיעה בזכויותיהם.
* יהודים מהפכנים: יהודים אלה התנגדו לציונות מפני שחשבו שהפתרון לבעיית היהודים צריך להיות חלק ממהפכה כלל עולמית - סוציאליסטית, ולא ע"י הקמת מדינה נפרדת ליהודים.